Mahaia banatzeko EAJ, PSE eta Podemosen arteko akordioak interes alderdikoiak lehenetsi ditu, proportzionaltasuna baino\nEH Bilduren iritziz, Legebiltzarreko lehen presidenteordetza PSEri ematea ez dator bat herritarrek bozkatu dutenarekin. “Gu ez gaude aulkiak banatzeko eduki politikorik gabeko estrategia huts batean eta ez gara horretan katramilatuko. Hori ezin da garrantzitsuena izan krisi larri bati aurre egin behar diogun honetan”.\n| 2020-08-03 13:11:00\nEH Bilduk desadostasuna adierazi du EAJ, PSE eta Podemosek Legebiltzarreko Mahaia banatzeko egin duten akordioarekin, ez diolako Araba, Bizkai eta Gipuzkoako herritarrek uztaileko hauteskundeetan esan zutenari erantzuten. Nerea Kortajarena EH Bildu taldeko koordinatzaileak azaldu duenez, Parlamentuko lehen, hirugarren eta laugarren indarrak akordio batera iritsi dira “ez eduki politikoen baitan, interes alderdikoien baitan baizik; aniztasuna eta proportzionaltasuna aldarrikatu dituzte egin dutena justifikatzeko, baina bistakoa da gaurko bozketaren emaitza ez dela printzipio horietan oinarritzen”. Izan ere, “ez da proportzionala lehen presidenteordetza PSEri ematea, PSE hirugarren indar politikoa denean, EH Bilduren botoen erdia baino gutxiagorekin”. Horren ondorioz, Eba Blanco bigarren presidenteorde atera da.\nKortajarenak gogora ekarri du hauteskundeetako emaitzak errespetatuz gero, EH Bilduri bi eserleku egokitzen zitzaizkiola Mahaian, baina, erantsi duenez, “gu Mahaia beste alderdiei ere irekitzeko prest egon gara hasieratik, betiere akordio politiko baten baitan; gu ez gaude, eta ez gara egongo, aulkiak banatzeko estrategia huts batean, eduki politikorik gabeko banaketa soil batean. Tamalez, adostasun politiko hori ezinezkoa izan da; horregatik ez dugu EAJ, PSE eta Podemosekin bat egin”.\nEH Bilduko legebiltzarkideak azaldu du koalizioa ez dela “aulkiak banatzeko joko batean sartuko, ez eta horrelako eztabaidetan katramilatuko”. Haren esanetan, “ez da hori euskal gizarteak behar duena, egoera oso larria baita horrelako kontuekin denbora galtzeko, eta horregatik ez dugu hautagaitzarik aurkeztu idazkari posturako. Postu batzuen banaketa ezin da garrantzitsuena izan, are gutxiago krisi sanitario, ekonomiko eta sozial bati aurre egin behar diogunean. Egoera oso larria da eta eskatzen du guztiok gure interes partikularrak alde batera uztea eta irtenbide partekatuak bilatzea, elkarlanean. Horrekin koherentzian jokatu dugu gaur. Asmo horrekin helduko diogu legealdiari eta zentzu horretan lan egingo dugu gaurkoaren ostean ere”.


Josu Zubiak ez du Aloña Mendiko aulkian jarraituko - Debagoiena - Goiena.eus\nJosu Zubiak ez du Aloña Mendiko aulkian jarraituko\nXabier Urzelai 2009-12-24 12:58\nAzken denboraldiotan Josu Zubia aretxabaletarrak izan du Aloña Mendiko ohorezko erregional mailako taldea zuzentzeko ardura. Gaur, hilak 24, Oñatiko taldeak Oiartzunen bisita izango du 16:30ean Azkoagainen, eta Zubia ez da aulkian egongo.\nAloña Mendik urte oso onak izan ditu Zubiaren aginduetara, baina aurten liga ez dute nahi moduan hasi, eta jardunaldiek aurrera egin ahala, oñatiarrak ez dira egoera horri buelta emateko gauza izan. Aloña Mendi jaitsiera postuetan sartuta iritsi da Gabonetara, eta egoera horri buelta emateko zuzendaritzak erabaki berri du aldaketak egitea. Oraingoz, talde nagusia zuzentzea zer den badakien Aitor Oruetak beteko du Zubiak utzitako hutsunea.\nBergarak eta Mondrak, berriz, domekan (hilak 27) jokatuko dute 16. jardunaldiko partidua, 15:30ean Agorrosinen, eta joan den astean atzeratutako derbia hilaren 31n jokatuko dute Mondrak eta Aloñak, 12:00etan Mojategin.\nAretxabaletak, berriz, hilaren 27an jokatuko du urteko azken partidua, Agurainen (17:00), sailkapeneko azken postuan dagoen Salvatierraren kontra.


73/2002 FORU AGINDUA, Gizarte Ongizate, Kirol eta Gazteri kontseilariak emana, Gazteen Entitateen Errolda egiteko arauak gaurkotzen dituena. - Nafarroako Aldizkari Ofiziala - Legegintza - VLEX 312932626\n73/2002 FORU AGINDUA, Gizarte Ongizate, Kirol eta Gazteri kontseilariak emana, Gazteen Entitateen Errolda egiteko arauak gaurkotzen dituena.\n2002ko martxoaren 26an Elkarte-eskubidea arautzen duen martxoaren 22ko 1/2002 Lege Organikoa argitaratu zen Estatuko Aldizkari Ofizialean. Haren laugarren azken xedapenaren arabera, indarra hartuko zuen Estatuko Aldizkari Ofizialean argitaratu eta bi hilabete geroago.\nHalaber, xedapen indargabetzaile bakarrean, elkarteak arautzen zituen abenduaren 24ko 191/1964 Legea eta Lege Organiko horri kontra egiten zioten xedapen guztiak indargabetu ziren.\nArestian adierazitakoarekin bat, bidezko da Gazteen Entitateen Errolda egiteko arau berriak onetsi zituen otsailaren 23ko 21/2001 Foru Agindua indargabetzea eta Elkarte-eskubidea arautzen duen martxoaren 22ko arautegia gaurkotzea, 1/2002 Lege Organikoa onestearen ondorioz.\nHorrenbestez, Gizarte Ongizate, Kirol eta Gazteri Departamentuaren egitura organikoa ezartzen duen irailaren 13ko 368/1999 Foru Dekretuak esleitzen dizkidan eskumenak erabiliz,\nNafarroako Gazteen Entitateen Errolda egiteko arau hauek eta bertan inskribatzetik heldu diren onurak onestea, Foru Agindu honen eranskinean ezarri bezala.\nForu Agindu hau Nafarroako Kirol eta Gazteriaren Institutuko kontu-hartzaileari, Nafarroako Kirol eta Gazteriaren Institutura, horko Zerbitzu Orokorren eta Azpiegituren Atalera, Gazteriaren Zuzendariordetzara eta Nafarroako ALDIZKARI OFIZIALera igortzea, behar diren ondorioak izan ditzan.\nIndarrik gabe utzi da Gizarte Ongizateko kontseilariak otsailaren 23an emandako 21/2001 Foru Agindua, Nafarroako Gazteen Entitateen Errolda egiteko arau berriak onetsi zituena, bai eta Foru Agindu honetan ezarritakoaren aurka dauden maila bereko edo beheragoko xedapen guztiak ere.\nIruñean, bi mila eta biko irailaren hemezortzian.-Gizarte Ongizate, Kirol eta Gazteri kontseilaria, Calixto Ayesa Dianda.\nNafarroako Gazteen Entitateen Errolda bat egitea, Foru Agindu honetan onetsitako arauei jarraikiz eta ondoko helburu hauekin:\n-Elkarteko gazteen prestakuntza sustatzea, aisialdiaren eta denbora librearen bitartez.\n-Gazteek gizartean partaidetza aktiboa izatea, elkartearen bidez.\n-Elkartzeko joera bultzatzea, arraza, sexua, sinesteak edo edozein arrazoi dela-eta diskriminaziorik egin gabe.\nNafarroako Kirol eta Gazteriaren Institutuak eginen du errolda eta bertan inskribatzea izanen dute halaxe eskatu eta baldintzak betetzen dituzten gazteen ekarteek.\nErrolda etengabe eguneratuko da bertako entitateek ematen dituzten datuekin, Foru Agindu honetan ezarritakoari...\nRESOLUCIÓN de 19 de mayo de 2015, del Gerente de Salud de Área de Burgos, por la que se anuncia convocatoria pública para cubrir mediante el sistema de libre designación los puestos de trabajo que se citan.


Imanolek, 5 urte zituela, bere anaia zaharrarekin, gaur egun bere teknikaria den Iosebarekin hasi zen eskiatzen eta harrezkeroztik ez da eskietatik jaitsi. 11 urterekin Uzturre Elkartearekin lehiatzen hasi zen eta 15 urte izan arte jasotako emaitzei esker estatuko taldean sartu zen 2005ean. Nazioarteko hainbat txapelketetan aritu da, Europako txapelketetan, Munduko Kopetan, Munduko txapelketetan eta garrantzitsuenaK: 2014ko Sotxiko Olinpiar Jokoetan, Errusian, eta 2018ko Pyeongchangeko Jokoetan, Hego Korean. Errusian eskiatloian (50. postua), 1,4km sprint proban (60. postua), 15 kilometro estilo klasikoko proban (50. postua) eta 50 kilometroko mass start proban (33. postua) hartu zuen parte. Korean eskiatloian (49. postua), estilo libreko 15 kilometrokoan (62. postua), 50 kilometroko mass start proban (35. postua) eta taldekako proban (19. postua) lehiatu zen.\nImanol Rojok iraupen-eskiagatik duen zaletasunak badu azalpena. Tolosako kaleak asfaltoz jantzitako kaleak dira. Elurra ez da maiz heltzen bertara, baina iraupen eskiak lotura estua du bertako jendearekin. Mende luze da Norvegiako kolonia bat heldu zela herrira. Industria indartsuaren garaiak ziren, eta eurekin ekarri zuten, ehun urtetik gora beranduago Tolosar askorentzat kutuna den kirola; iraupen eskia. Urteek aurrera eginda, tolosar askok lekuko hari heldu zioten, tartean Rojo anaiek. Egun, Imanol olinpiar Jokoetako iraupen eskian lehiatu den bigarren euskalduna da. Beste tolosar bat izan zen lehena: Haritz Zunzunegi. Nagano eta Salt Lake Cityn aritu zen, Imanol eta Joseba rojo nerabeak zirela.\nImanolek era baikorrean baloratu ditu azken urteak, asko hobetu eta garapen handia izan baitu. Nabarmenak dira 2016an lortutako maratoien Europako txapelketako titulua eta 2017an erdietsitako emaitzak: Espainiako txapelketa esprintean eta estilo klasikoan, Dolomitenlauf Lienz txapelketan lehen hamarren artean geratu izana eta Lahtin jokatutako Munduko txapelketan parte hartu izana. 2019-2020 denboraldian lortu ditu orain arteko bere emaitzarik onenak Munduko Kopan; adibide gisa, Nove Meston lortutako 26. postua.\nº\t Sochi Olinpiar Jokoak 50km 2014\nº\t Sochi Olinpiar Jokoak 15km C 2014\nº\t Sochi Olinpiar Jokoak SP F 2014\nº\t Munduko Txapelketa 2015\nº\t Munduko Txapelketa 2013\n13º\t Unibertsitate Jokoak 30km F 2015\nUrrezkoa\t Marxa Beret 42km 2013


Pandemia atzean uzteko bidean - Aia orio - Karkara.eus\nPandemia atzean uzteko bidean\nAitziber Arzallus 2021-10-12 16:30\nOrioko plaza, gaur eguerdian. (Iñigo Gaiton)\nEusko Jaurlaritzak osasun larrialdi egoera bertan behera uzteko erabakia hartu ondoren, normaltasunera bidean da gizartea. Hemeretzi hilabeteotakoa bide malkartsua izan den arren, pandemia bere gordinean atzean utzita, aurrera begira jarriak dira Aia eta Orio. Gaur eguerdian Orioko plaza ikusi besterik ez.\nBehin puntu honetara helduta, saihetsezina da atzera begira jartzea, malkartsuak izan baitira azken hemeretzi hilabeteak. Beheranzko joera itxaropentsu ugari izan dira, baina joan-etorrian ibili dira olatuak, eta horrek neurri mugatzaileen dantza eta herritarren nahasmen etengabea ekarri ditu. Herritarren %90etik gora txertatuta egonik, baina, atzera bueltarik gabekoa dirudi oraingo egoerak.\nIazko martxoan iritsi zen birusa Euskal Herrira, eta azkar zabaldu zen Urola Kostan ere. Martxoaren 13an ezarri zuen osasun larrialdi egoera Eusko Jaurlaritzak, hurrengo egunean herritar guztien konfinamendua agindu zuen Espainiako Gobernuak, eta hilaren 19an baieztatu zituzten aurreneko COVID-19 kasuak eskualdean, Osakidetzak lehenengoz herriz herriko kutsatzeen inguruko datuak kaleratu zituenean. Aian eta Orion ez zen baieztatutako kasurik artean. Tantaka-tantaka, ordea, hemen ere azaltzen joan ziren. Aian 2020eko martxoaren 25ean baieztatu zuten lehendabiziko kasua, eta apirilaren 4rako baziren baieztatutako hamar bat kasu Orion.\nHarrezkero, COVID-19aren bost olatu gainditu ditu Euskal Herriak. Bost olatu horiek bete-betean jo dute eskualdea, eta, gutxiago edo gehiago, baita Aia eta Orio ere. Iazko azaroan, aurtengo urtarrilean eta apirilean, esaterako, milatik gorakoa izan zen Orioko intzidentzia tasa, eta olatu horien aparretan, herriak asteak igaro zituen eremu gorrian. Aldiz, eremu gorrian egoterik zer den ez dakite aiarrek, 5.000 biztanletik beherako herria izatean, Eusko Jaurlaritzaren koloreen eskematik kanpo gelditu baita pandemia guztian. Dena dela, han ere izan dituzte positiboak pilatu zaizkien aldiak, azken asteak kasu.\nGaur-gaurkoz, Orion erabat bare dago egoera. Eusko Jaurlaritzak emandako azken datuen arabera, azken hamalau egunotan positibo bakar bat ere ez dute baieztatu herrian; horrenbestez, hutsean dago intzidentzia tasa. Aian, ostera, sei positibo zenbatu dituzte azken bi asteotan, baina, han ere baretzera egin du egoerak.\nPandemiaren tamainaren erakusgarri, berriz, hemeretzi hilabeteotako datuak. Gipuzkoako Foru Aldundiaren arabera, Orion 742 herritar jo ditu gaitzak, herritarren %12,1. Horietatik bost hil egin dira. Aian, berriz, 256 herritarr kutsatu dira COVID-19az, herritarren %12,89; eta horietatik hiru hil dira.\nHala ere, Aia zein Orio eskualdeko batez bestekoaren azpitik ibili dira. 77.000 biztanle inguru bizi dira egun Urola Kosta eskualdeko 11 herrietan, eta Gipuzkoako Foru Aldundiak emandako datuen arabera, 10.000 kasu positibo baino gehiago hauteman ditu Osasun Sailak eskualdean azken hemeretzi hilabeteetan; hau da, Urola Kostako biztanleen %13 baino gehiagok eman du positibo gaixotasuna atzemateko probaren batean.


Mendekotasuna edota desgaitasuna dutenentzako egoitzak eta zentroak - Desgaitasuna duten pertsonentzako eguneko zentroak - Bizkaia.Eus\nEguneko zentroek arreta indibidualizatua eta integrala eskaintzen diete egunez desgaitasun fisiko edo intelektuala duten pertsonei, bai eta gaixotasun mental kronikoa dutenei ere, beren autonomia pertsonala hobetzeko edo mantentzeko, beren muga funtzionalak konpentsatzeko eta ohiko zaintzaileei laguntza emateko. Eguneko arreta-zerbitzua eguneko zentroetan eta okupazio-zentroetan ematen da.\nEguneko zentro batean sartzeko baldintzak\nEspainiako edo Europar Batasuneko edozein estatutako nazionalitatea izatea.\n%33ko desgaitasun-maila edo handiagoa aitortuta izatea.\nMendekotasunaren balorazioa egiaztatuta izatea.\nPlaza bati edo itxaron-zerrendan sartzeari uko egin ez izana.\nGaixotasun mentala duten pertsonen kasuan, gainera, gaixotasun mental kronikoaren edo nahasmendu mental larri eta luzearen diagnostikoa izan beharko dute, Osakidetza-Euskal Osasun Zerbitzuak emana.\nNola eska dezaket plaza bat eguneko zentro batean?\nEguneko zentroko zerbitzuan sartzeko prozedura Gizarte Ekintza Saileko Ebaluazio eta Orientazio Zerbitzuak prestatutako Banakako Arreta Programa (BAP) onartzean hasiko da. BAP mendetasuna baloratzeko prozesuaren emaitza da, eta bertan jasotzen dira eskatzailearen beharrei erantzuteko zerbitzu eta/edo prestazio ekonomiko egokienak. Desgaitasuna duten pertsonek eguneko zentro batean plaza bat izateko eskubidea izango dute, beren BAPn zerbitzu hori egokiena dela jasotzen denean.\nEgoitza elektronikoan, desgaitasuna duten pertsonentzako eguneko zentroen izapidean, araudia, izapidetzeko formularioak eta aurkeztu beharreko dokumentazioa kontsultatu ahal izango dituzu.\nNolakoa da eguneko zentro batean plaza bat esleitzeko prozesua?\nBizkaiko Foru Aldundiak desgaitasuna duen pertsonaren gizarte-egoera balioetsiko du, zentroetako arreta-beharraren gizarte-adierazlearen bidez. Balorazio medikoa eta psikologikoa ere kontuan hartuko dira.\nZenbat kostatzen da eguneko zentro bateko egonaldia\nEguneko gehieneko prezio publikoa 11,81 eurokoa da saio osoko plazetarako, 8,11 eurokoa jantokia duten saio erdiko plazetarako eta 3,94 eurokoa jantokirik gabeko saio erdietarako.\nForu sareko egoitzei buruzko informazio gehiago non aurkitu\nOhiko galderak. Zalantzak sortzen dituzten gaiak argitzea.\nBizkaiko Foru Aldundiaren egoitza elektronikoa. Bertan dituzu eskura aplikatu beharreko araudia, eguneko zentroaren eskaera izapidetzeko inprimakiak eta dokumentuak eta zentroa lekuz aldatzeko eskaera.\nDesgaitasuna duten pertsonentzako eguneko zentroei buruzko informazio zehatza


(«Bab el Mandeb» orritik birbideratua)\nBab el-Mandeb —Bab el-Mandeb itsasartea bezala ere ezaguna— (arabieraz: باب المندب, bāb al-mandib; esangura: Deitorearen atea) Itsaso Gorria eta Adengo golkoaren arteko itsasartea da, Yemen (Arabiako penintsula) eta Djibutiko Errepublika (Ekialdeko Afrika) banatzen dituena. 30 km inguruko zabalera du. Bab el-Mandeb ezinbesteko pasabidea da, Ekialde Urruneko bidean, Suezko kanaletik igarotako ontzi guztientzat. Uharte nagusia: Perim (Yemen).\n↑ Euskaltzaindia, Ekialde Hurbileko eta Ipar Afrikako toponimia, http://www.euskaltzaindia.net/dok/arauak/Araua_0164.pdf Koordenatuak: 12°35′N 43°20′E / 12.583°N 43.333°E / 12.583; 43.333\n"http://eu.wikipedia.org/w/index.php?title=Bab_el-Mandeb&oldid=3758936"(e)tik eskuratuta\tKategoriak: Eritreako geografiaYemengo geografiaDjibutiko geografiaAfrikako itsasarteakAsiako itsasarteakEzkutuko kategoriak: Lur entziklopedietatik osatu diren artikuluakKoordenatudun artikuluak\tNabigazio menua\nOrrialdearen azken aldaketa: 01:08, 22 martxoa 2013.


Presoak nahi ditu Urliak etxean. Inork barkamena eskatuko ote dion jakin gura du Sandiak. Kolkoari galdetu dio Berendiak ez ote duen txantxangorriak berriz ere abestu behar.\nLuzatze geldoak ez du leuntzen mina, inorena. Baina, tema hor da, bake-prozesuaren geldotasunean. Arazoa da atzerapenarekin datozela ETAren armak. Bost urte badira-eta su-etenetik hona. Eta lantresnak bizkarrean dituzte oraindik.\nArazoa da estatu-aparatuak ez dakiela moldatzen tirorik gabeko egoerara: ez du hark nahikoa garaipena, anikilazioa bilatzen du, politika militar frankista zaharrenean bezala.\nMantso eta otso\nIsilik izan da ETA hilabetetan, bere oskolean bilduta. Bat-batean, uharkara azaldutako tangada ero gisa, agiria ekarri du udagoienaren etorrerarekin batera: behinolako martiriak –bereak baino ez– gogorarazteko, irailaren hogeita zazpian. Bizirik dela konturatu gara, ikusi dugu iturri horrek baduela ur-emaria, ahaztuta geneukan arren. Burua jaso, iritzia eman aldarri, eta otzandu egin da neguko kasernetara.\nDenboraldi batez, isilik izan da Espainiako Barne ministro denak deitoratua. Baina, delako “banda terrorista” esnatu dela eta, hark komunikatua idatzi duela eta, egunkarietako azaletaraino heldu dela eta, berak –ministro jaunak– zerbait egin behar duela eta, Parisko zuloa desegin dute.\nHor laboratu dira orpoz orpo polizia frantsesak eta espainolak telebista kamerei so eta beha. Nabarmendu beharra, besteren protagonismoa neutralizatu guran.\nSan Simon eta San Juda egunez, ETAren komunikatua, beste bat, esateko ezen alde batera utzita zeukatela eurek Frantzian aurkitutako zuloa. Bazekitela eurek lokalizaturik zutela poliziek hura, eta ez zirela aspaldi hara hurbiltzen. Eta hurrengo, zer?\nBizi eta jauzi\nKontatu didatenez, Deba arroan bada erreka bat, deitzen zaiona Kilimon. Burua jaso eta hura makurtu ibiltzen da mendian behera, kukuka: gutxien espero denean, han eta hemen gordetzen, edo hor eta han azaleratzen. Eta hortik, haren sona. Inoiz ur gutxi, baina beti fama handi.\nAspaldion, Kilimon errekako tanta iheskorren gisara, gorde-gordeka dabiltza ETA eta Espainiako Barne ministerioa: goizetan lehor eta arrastietan emankor. Zergatik burua ostentzen eta zergatik azaltzen duten... ez da erraz asmatzen.\nBaina, ez da ezkutaketan olgatzeko unea. Une honetan –armak entregatu beharreko abagune honetan, presoak etxeratzeko ibilaldi luze honetan, eta bakearen bidea diseinatu eta kudeatzeko garai zail honetan–, ibai zindoagoa behar dugu. Bestela, ez du txantxangorriak berriz ere abestuko erreka-muna gainean.


ESKERRIK ASKO, AMA. ESKERRIK ASKO, AITA – David Herrero (Automobilgintza) – Gaztetoleranteak\nPostak urtarrila 23, 2018 88 Ikusteak\nBizi garen garai honetan, errespetu faltak etengabeak direnean, tolerantziarik eza gure egunerokoaren zati denean eta gizonen eta emakumeen arteko berdintasunaren arrastorik ez dagoen honetan, zuei eskerrak eman besterik ez dut nahi.\nEskerrik asko, ama, emakume batentzat “ezin dut” esaldia existitzen ez dela irakasteagatik. Izan ere, zuk bakar-bakarrik, laguntzarik izan gabe, negozio bat gobernatu zenuen urte askoan huts egiteko edo gaixo egoteko eskubiderik gabe. Garai nahasi batean gidabaimena ateratzeko erabakia hartu zenuenean esamesak bazter utzi zenituelako. Gizonak nagusi diren munduan zure lekua hartu zenuelako eta denboraren joanean inork ere ez dituelako zure lorpenak zalantzan jarri. Diren balio onenetan hezi nauzulako, errespetua eta borroka zure etxean beti astindu diren bandera direlako. Zu gabe ez nintzatekeelako gaur egun naizen gizona. Trukean ezertxo ere eskatu gabe nire alde egin duzun guztia eskertzeko nire bizitzan egunak faltako zaizkidalako… eskerrik asko, ama.\nEta zuri, aita, eskerrik asko erakusteagatik gizon bakar bat ez dela gutxiago ama lanean ari denean etxean laguntzeagatik. Izan ere, etxeko lanetan lagundu dezakete gizonek inork “gonadun” edo antzeko zerbait deitzeko beldurrik gabe. Behar izan dudan bakoitzean amarena egin duzulako amak egingo lukeen eraginkortasunarekin eta gogoarekin. Gizonek eta emakumeek gauza berdinak egin ditzaketelako erakutsi didazulako, edozer egin baitezakete ilusioa eta gogoa jarriz gero. Zurekin gizon batentzat oparirik onena aldean emakume handi bat izatea dela ikasi dudalako…, eskerrik asko, aita.\nAita eta ama, bioi ematen dizkizuet eskerrak, testu hau idatzi duen gizonak beste gizon baten mailan errespetatzen eta balioesten dituelako emakumeak. Etiketarik jarri gabe eta bien artean desberdintasunik egin gabe, sexu bakoitzaren bertute onenak azaldu dizkidazuelako. Bien artean maitasuna eta errespetua izanez gero, ahalegin handiz lortutakoa zapuztuko duen ezer eta inor ez dagoela irakatsi didazuelako. Bestalde, betiere eskertuko dizuet izaten dudan bikotea edozein izanda ere, munduan maitatuena eta errespetatuena sentituko delako. Sekula ere ez dut nahikoa denborarik izango nire alde halako sakrifizio handiarekin egin duzuena eskertzeko. Ziur nago urteak pasata gizarteak arrazoia emango dizuela, zuen hezteko moduaren aurrean inor gutxik sinesten zuenean. Oxala, munduko guraso guztiak zuek bezalakoak balira, seme-alaba guztiek nik jaso dudan heziketa berbera edukiko balute eta beste sexuarenganako errespetu bera balute.\nOroz gain gauza bakarra esan diezazueket: Eskerrik asko, ama. Eskerrik asko, aita.\nDavid Herrero, Automobilgintza


Aita Juan Mateo Çabala • ZUZEU\nAita Juan Mateo Çabala\nAita Juan Mateo Çabala –\nJuan Mateo Çabala Çabala (Bilbao, Bizcaia, 1777co irailaren 21a – Çarautz, Guipuzcoa, 1840co otsailaren 6a) euscal idazlea içan cen.\n1792an franciscotarren ordenan sarthu eta 1803an aphaiz eguin cen. 1815ean Çarauzco franciscotarren conventura joan cen eta bertaco nagussi içan cen 1826 eta 1839. urtheetan.\nPedro Antonio Añibarroren laguna içan cen, eta harequin batera vici içan cen conventuan.\nEuscarari buruzco obrac idatzi cituen, guztiac hil ondoren arguitaratu cirenac: El verbo regular vascongado (1848), bizcaierazco aditza aztergai duena; Noticias de las obras bascongadas que han salido a luz después de las que cuenta el P. Larramendi (1856); Fábulas en dialecto vizcaíno (1907), Julio Urquixoc, RIEVen arguitaratuac. Azquen lan honetan Juan Antonio Moguelek idatzitaco aleguia batzuc ere aurkitzen dira bertan jassoac. Çarauzco franciscotarren conventuan gordetzen dira oraindic Çabalaren escuizcribu arguitaragabeac.\nIdazlan hauec HEMEN:\nFábulas en dialecto vizcaino (euscaraz)\nZaharberritzea bertatik bertara\n4 pentsamendu “Aita Juan Mateo Çabala”-ri buruz\nJosu Lavin 2020-03-03 16:09\nDuela bi mende eta erdi jaiorico Juan Mateo Çabala jaunac bicain idazten du bizcaieraz.\nMendebaldeco aditzari buruzco bere lana baino ez dut uste nehorc hobequi eguin duenic guerora.\nMendebaldeco euscara ikastecotz tresna bicaina da, euscaldun çahar cein berri guztiençat.\nHirur liburuoc dira cinez excellenteac!\nJosu Lavin 2020-03-06 13:06\nBai, neure erri noblea, Jaungoicoac bere erruqui andiz biraldu gaituz ona neure lagun maitea ta ni; eta ori eguiteco onetara ecarri dituz gueure biotzac, eta beste guztienac bere: eta esan guinaique eguia oso osoagaz, eta ao betean ece, etorri eguin gareala alan gura içanic bertoco cabildu beneragarriac, iusticiaco jaun prestuac, eta errico çar-gazte, andi-chiqui eta umeguinocoac.\nJosu Lavin 2020-03-06 13:14\nMendebaldeco eta erdialdeco textu classico hauetan ipini behar lirateque gutienez batueraz erabilcen diren hacheac eta V-ac restituitu honetara:\nBai, neure herri noblea, Jaungoicoac bere erruqui handiz biraldu gaituz hona neure lagun maitea ta ni; eta hori eguiteco honetara ecarri dituz gueure bihotzac, eta beste guztienac bere: eta esan guinaique eguia oso osoagaz, eta aho betean ece, etorri eguin gareala halan gura içanic bertoco cabildu veneragarriac, justiciaco jaun prestuac, eta herrico çahar-gazte, handi-chiqui eta umeguinocoac.\nJosu Lavin 2020-03-06 13:30\nEta beharbada naffarrera standardeco graphian eçarri:\nBai, neure herri noblea, Jaungoicoac bere erruqui handiz bidaldu gaituz hona neure lagun maitea ta ni; eta hori eguiteco honetara ekarri dituz gueure bihotzac, eta beste guztienac bere: eta esan guinaique eguia osso ossoagaz, eta aho bethean ece, ethorri eguin gareala halan gura içanic bertoco cabildu veneragarriac, justiciaco jaun prestuac, eta herrico çahar-gazte, handi-chiqui eta umeguinocoac.\nBatuerazco graphian ere emaitea ondo legoque?


[GAUEKOAK] Estanpazio hastapen lantegia II - Kalkografia\nIparralde gizarte etxea, Gasteiz | TAILERRA\nEskuzko estanpazio-teknikei buruzko ikastaro praktikoa. Teknika tradizionalak berreskuratuko ditugu eta gaur egungo prozesuetara egokituko ditugu, kostu txikiaren ikuspegitik, eskuragarria eta etxean aplikatzeko modukoa, non tresna nagusiak zure eskuak, ikasteko gogoa eta material eta tresna eskuragarriak izango diren. Tailer honetan kalkografiaren historia, erabilpenak eta gaur egungo aukerak ezagutuko ditugu: material berriak, tinta ekologikoak, birziklapen-materialak... Kalkografiaren teknika basikoa garatu (punta lehorra) eta gure matrize propioa egingo dugu, gero estanpazioaren prozedura esperimentatzeko. Izen-emateak: vitoria-gasteiz.org/gauekoak\n[GAUEKOAK] Estanpazio hastapen lantegia II - Kalkografia Iparralde Gizarte Etxea\nEskuzko estanpazio-teknikei buruzko ikastaro praktikoa.\nTailer honetan kalkografiaren historia, erabilpenak eta gaur egungo aukerak ezagutuko ditugu: material berriak, tinta ekologikoak, birziklapen-materialak... Kalkografiaren teknika basikoa garatu (punta lehorra) eta gure matrize propioa egingo dugu, gero estanpazioaren prozedura esperimentatzeko.\nGasteiz hiri berdea\nBa al dakizu zergatik esaten dugun jasangarritasuna gure hiriko DNAren parte dela? Ba al zenekien Gasteizen bizi den edonorentzat, gehienez, berdegune batera oinez iristeko 2,5 minutuko distantzia dagoela? Eta kontatu al dizute inoiz hiriak 115.000 zuhaitz baino gehiago dituela kale eta parkeetan eta 250.000 baino gehiago Eraztun Berdean? Bisita gidatu honetan jasangarritasunak bere zentzu guztietan zer esan nahi duen erakutsiko dizugu. Informazio gehiago: Vitoria-Gasteizko Udala. Turismo-bulegoa. Tel. 945 161 598 turismo@vitoria-gasteiz.org\nGasteiz hiri berdea Turismo bulegoa, Plaza Berria\nBa al dakizu zergatik esaten dugun jasangarritasuna gure hiriko DNAren parte dela? Ba al zenekien Gasteizen bizi den edonorentzat, gehienez, berdegune batera oinez iristeko 2,5 minutuko distantzia dagoela? Eta kontatu al dizute inoiz hiriak 115.000 zuhaitz baino gehiago dituela kale eta parkeetan eta 250.000 baino gehiago Eraztun Berdean? Bisita gidatu honetan jasangarritasunak bere zentzu guztietan zer esan nahi duen erakutsiko dizugu.\n'Amaren intxaurrak', Pirritx, Porrotx eta Marimotots\nErdoñanako kiroldegia, Lautada Donemiliaga | IKUSKIZUNA\nSarreren salmenta Donemiliagako Udaletxean (9:00etatik 14:00etara).\n'Amaren intxaurrak', Pirritx, Porrotx eta Marimotots Erdoñanako kiroldegia\nKorrontzi & Algara\nAlgara Dantza Taldea 2000. urtean Gasteizen sortutako talde bat da. Dantza tradizionalak egiten hasi ziren, baino denbora pasatu ahala, gure dantza tradizional horietan oinarritutako koreografia garaikideak sortzen joan dira, betiko instrumentuen soinuak erabiliz; txistuarena, albokarena edota trikitixarena ere. Aintzinako Euskal Herriko tradizioa jaso eta moldatuz, errepertorio eta molde berriak sortu ditu Korrontzi taldeak Agus Barandiaranen trikitixaren gidaritzapean. Euskal Herriko musika eta tradizioen erakusleiho bihurtu da munduko musika jaialdietan. Orain, bi taldeen indarrak batuta, ikuskizun berri bat aurkeztuko dute, egun horretarako propio egindakoa.\nKorrontzi & Algara Iradier Arena\nAlgara Dantza Taldea 2000. urtean Gasteizen sortutako talde bat da. Dantza tradizionalak egiten hasi ziren, baino denbora pasatu ahala, gure dantza tradizional horietan oinarritutako koreografia garaikideak sortzen joan dira, betiko instrumentuen soinuak erabiliz; txistuarena, albokarena edota trikitixarena ere.\nAintzinako Euskal Herriko tradizioa jaso eta moldatuz, errepertorio eta molde berriak sortu ditu Korrontzi taldeak Agus Barandiaranen trikitixaren gidaritzapean. Euskal Herriko musika eta tradizioen erakusleiho bihurtu da munduko musika jaialdietan.\nOrain, bi taldeen indarrak batuta, ikuskizun berri bat aurkeztuko dute, egun horretarako propio egindakoa.\n[EMAKUME SORTZAILEAK PLAZARA] 'Urruna', Tripak kolektiboa\nGaraion Sorginguneak antolatu duen Emakume sortzaileak plazara! ekimenaren barruan. Tripak Marina Suarez, Natalia Suarez, Andrea Berbois, Berbois, Maite Mugerza eta Mayi Martiarenak osatzen dute. Baratza aretoko sorkuntza laborategian lan egin ondoren bereganatua zuten eskarmentu eta ikuspegiari jarraituz, Marina Suarez eta Mayi Martiarenak konpainia sortu zuten 2013an beren lanak eskaintzeko asmoarekin. 'Urrunak' leku berezi bat erakusten du, espeleologo batek, bere linterna ezustean piztuta, mundu arrotz batera argia eramango balu bezala.\n[EMAKUME SORTZAILEAK PLAZARA] 'Urruna', Tripak kolektiboa Garaion Sorgingunea


2012 urte berezia\nAzaroren jarduera nagusia eskualdean enpresa berriak sortzea da (lanpostu sorreran eraginez) eta baita, eskualdeko enpresak lehiakorragoak izan daitezen lan egitea. Bigarren honetarako, hainbat lan ezberdin egiten ditugu. Horietako bat, enpresetan negozio unitate berriak martxan jartzea izaten da. Horretarako gaude, merkatu berriak ikusten laguntzeko, produktu berrien garapenean laguntzeko, negozio berriak identifikatzen lagundu eta inplantazioan eragiteko… beraz, IKUSPEGIAren urteko azken atalean, bi helburu hauen emaitzak azpimarratu nahi genituzke:\n• Enpresa sorrera: aurten, 12 enpresa berri sortzen lagundu dugu. Enpresa hauek, 29 lanpostuko potentzialitatea izango dute eta hauen kokapena eskualdeko herri ezberdinetan geratzen da. Enpresa hauen tipología: aholkularitza enpresak (kalitate zerbitzuak eta gerentzia lanak eskaintzen dituztenak), ingeniaritza bat, telekomunikazio zerbitzuak eskaintzen dituen enpresa bat, elektrizitate lanak eskaintzen dituena, arkitektura estudio bat… dira.\n• Eskualdeko enpresetan 5 negozio unitate martxan jartzen lagundu dugu, honek enpresa horien lanpostu kopurua mantentzen lagunduko duelarik.\nApirilean, buletin elektroniko hau martxan jarri genuenean, Azaro Fundazioak aurten bere 10. urteurrena ospatzen zuela jakinarazi genizuen. Urte berezia izan da 2012a, gizartea jasaten ari den krisi egoerari aurre egiten ari gara, ekimen eta programa ezberdinak antolatuz, tendentzia berriak aztertuz eta elkarlana bultzatuz, urtea oso ondo joan dela esan dezakegu. Egindako lanarekin pozik gaude eta poztasun hau zuei luzatzeko Gabon giro apropos hau aprobetxatu nahi genuke. 10 urte egin ditugu Lea-Artibai eskualdearen garapenaren alde lanean, eta aurrerantzean ere horrela jarraitu nahi dugu. Beste horrenbeste urtez gutxienez!


Jaurlaritzak «elkarrizketa prozesu bat» abiatuko du 'Herenegun' programaz | Politika | Berria\nNoiz sortua: 2019-01-25 00:30:00\nJaurlaritzak «elkarrizketa prozesu bat» abiatuko du 'Herenegun' programaz\nJonan Fernandezek azaldu du hezkuntza materialari eginiko 31 alegazio jaso dituztela. Horiek aurkeztu dituztenekin hitz egingo dute ekarpenak biltzeko\nFernandez, Ezenarro eta Alonso, joan den azaroan. ENDIKA PORTILLO / FOKU Tamaina handiagoan ikusi\n2019ko urtarrilak 25\nEusko Jaurlaritzak iazko urrian aurkeztu zuen Herenegun programaren edukien proposamena, 1960tik aurrerako gertaerak azaltzeko hezkuntza egitasmoa. Maite Alonso Jaurlaritzako Hezkuntza sailburuordeak, Jonan Fernandez Jaurlaritzako Bake eta Bizikidetza idazkariak eta Aintzane Ezenarro Gogora institutuko zuzendariak eman zituzten azalpenak duela hiru hilabete eta erdi egindako agerraldi hartan, eta hiru horiexek irten ziren atzo prentsaren aurrera, Bilbon, aurpegi serioagoarekin. Izan ere, eztabaida politiko handia piztu du programak. EAJk ez beste talde politiko guztiek eskatu zuten aldatzeko, eta, egoera ikusita, programa gelditzea erabaki du gobernuak.\nGeldialdi horretan, «elkarrizketa prozesu bat» abiatuko du Jaurlaritzak materialari ekarpenak egin dizkioten erakunde eta pertsonekin, atzoko agerraldian azaldu zutenez. Gaur bertan ekingo diote prozesu horri, «zuhurtasunez, denborarekin eta baretasunarekin», iradokizun «gehienak» barneratzeko «borondatearekin». Asmoa da proiektu aitzindaria, apirilean hastekoa zena, 2019-2020ko ikasturtean abiatzea. Izan ere, hilabeteotan 31 alegazio jaso dituzte: zazpik eskatu dute materiala erretiratzeko, beste zazpik nahi dute edukia «sakonetik» berritzea, eta beste hamaseik egokitzat jo dute. «Euskadiko unibertsitate eta hezkuntza erakunde nagusiek ontzat hartzen dute materiala, eta hobetzeko proposamen puntualak egin dituzte», Fernandezek azaldu zuenez.\nEdonola ere, ekarpenak «ikuspegien pluraltasunaren isla bat» direla azpimarratu zuen Alonsok, eta gaineratu Jaurlaritzak «elkarrizketarekin, denborarekin eta harmenarekin» kudeatuko duela gaia. Era berean, funtsezkotzat jo du «hezkuntzaren helburua eta bizikidetza aurretik jartzea, ekarpenek biltzen dituzten iritzi desberdinak ebatzi ahal izateko».\nFernandezek ahotan izan zuen programaren inguruan sortutako kalapita ere: «Eztabaida lehenaldiari buruz dugun ikuspegiari buruzko aukera sortzaile eta konstruktibo baten gisan har daiteke». Hala ere, bi «muga etiko» ekarri zituen gogora: «Ezin da onartu terrorismoaren eta indarkeriaren inolako legitimazio modurik. Eta ezin da baztertu edo ezkutatu gertaera bakar bat ere, azken 60 urte hauetan giza eskubideen edo bizitzarako eskubidearen eraso larri bat izan bada».\nTerrorismoaren Biktimen Partaidetzarako Euskal Kontseiluak gaur du bilera, eta Eusko Jaurlaritzak bertara eramango du Elkarrizketarako proposamena Herenegun material didaktikorako jasotako ekarpenen inguruan izeneko dokumentu bat. Horrekin ekingo diote elkarrizketa prozesuari.\nEH Bildu, zuhur\nJaurlaritzaren asmoen inguruan zuhur mintzatu zen atzo Julen Arzuaga EH Bilduko legebiltzarkidea. Fernandezek, Alonsok eta Ezenarrok agerraldia egin baino lehen, Arzuagak azaldu zuen Herenegun-en gisako proiektu batek «babes politiko handia» behar duela, eta EAJk ez zuela bilatu, ezta aurkitu ere: «Bere kontakizuna kontatu nahi zigun guztiona balitz bezala». Hortaz, esan zuen indar subiranista «erne» egongo dela: «Gure beldurra da orain, datarik gabe, egitateen indarrez Herenegun operatibo bat sartuko diguten».\nPSE-EEko legebiltzarkide Jose Antonio Pastorrek azaldu zuen Herenegun programaren lehentasuna «terrorismoaren deslegitimazioa» izan behar duela. «Gazteek jakin dezaten Euskadin jendea hil zutela ezberdin pentsatzeagatik».\nLander Martinez Ahal Dugu-ko Araba, Bizkai eta Gipuzkoako idazkari nagusia, berriz, ados azaldu zen prozesua atzeratzearekin, beharrezkotzat jo baitu arlo horretan adostasunez jardutea.\nCarmelo Barrio PPko legebiltzarkideak, berriz, eskatu zuen hezkuntza programak belaunaldi berriei transmiti diezaiela «ETAren inposaketa terrorista». Horrez gain, nahi du materialean «espaziorik» ez ematea ETAren indarkeria «gaitzesten ez dutenei» eta «biktimen elkarteen gehiengoaren ikuskera» jasotzea.\nIzan ere, Covitek eta ETAren indarkeriaren biktimen beste elkarte batzuek Herenegun deitoratu zuten, baina hura babestu zuten hezkuntza programetan parte hartzen ari diren hemezortzi biktimak. Bestalde, Egiari Zor fundazioa ere kritiko agertu zen egitasmoarekin.


Eskola kirola app - Iparra.eus\nHasiera Mugikorretarako aplikazioak euskaraz Eskola kirola app\n– Helburu hezitzailea.\n– Lankidetzan oinarritua (erakunde artekoa).\n– Osasun ohitura onak errotzea.\n– Begiraleak formatzea.\n– Euskara aisialdira hizkuntza izatea.


Joan Prim - Wikipedia, entziklopedia askea.\n(«Juan Prim» orritik birbideratua)\nJoan Prim i Prats (Reus, Katalunia, 1814ko abenduaren 6a - Madril, 1870eko abenduaren 30a), gaztelaniaz Juan Prim y Prats, espainiar politikari eta militarra izan zen. 1869ko ekainaren 18tik 1870eko abenduaren 27 arte, Espainiako Ministro Kontseiluaren lehendakaria izan zen. Besteak beste, Gerra Karlistetan esku hartu zuelako da ezaguna.\n1869ko ekainaren 18a - 1870eko abenduaren 27a\n← Francisco Serrano - Juan Bautista Topete (en) →\n1868ko urriaren 8a - 1870eko abenduaren 27a\n← Rafael Mayalde (en) - Juan Bautista Topete (en) →\nPuerto Ricoko gobernadorea\n1847 - 1848ko iraila\n← Rafael Arístegui Vélez - Juan González de la Pezuela y Ceballos (en) →\n1841eko martxoaren 24a - 1869ko martxoaren 3a\nReus, 1814ko abenduaren 6a\nMadril, 1870eko abenduaren 30a (56 urte)\nCementiri de Reus (en)\nFrancisca de Agüero y González (en) (1856ko maiatzaren 4a - 1870eko abenduaren 30a)\nUniversity of Cervera (en)\nAlexandre Garcia (en)\nmilitarra, ofizierra eta politikaria\nHijo Adoptivo de Barcelona (1860ko iraila)\nOrder of the Lion and the Sun First class (1857ko iraila)\n1st class, Order of the Medjidie (1854ko urria)\nGrand Cross of the Order of the Dannebrog (1849ko ekainaren 5a)\nBattle of Castillejos (en)\nBattle of Monte Negrón (en)\nLehen Gerra Karlista (1833-1840) hasi zenean Elisabet II.aren aldeko agertu zen, eta izandako garaipenengatik lotinant izendatu zuten. Urteekin, baina, jeneral izatera iritsi zen. 1841ean diputatu hautatu zuten Tarragonako probintzia ordezkatzeko. Aurre egin zion gainbehera etorria zen Esparteroren gobernuari, eta haren aitzinean Kataluniako interesak aldeztu zituen.\nMadrilgo jaurlari militar izendatu zuten lehenik eta Bartzelonakoa gero. 1846an Ramón Narváez, Alderdi Moderatuko buruzagiaren gobernuaren aurka matxinatu zen, baina matxinadak huts egin zuen eta erbesteratu behar izan zuen. 1847. urtean Puerto Ricoko kapitain jeneral izendatu zuten, baina kargua utzi eta Espainiara itzuli zen. 1853an Konstantinoplara joan zen, Krimeako gerran otomandarren aholkulari. Ondoren, Marokon (1859-1860) eta Mexikoko gerran (1861) jardun zuen.\nEspainiara itzulitakoan, eta progresisten buruzagi zela, Elisabet II.ari aurka egin eta bigarrenez joan behar izan zuen erbestera. 1868. urteko iraultzan Espainiara itzuli zen, garaile. Harrezkero gobernu berriko buruzagi izan zen Prim, monarkia konstituzionalaren aldeko. Amadeo Savoiakoa erregetzat onar zezaten lortu zuen, baina errege berria Espainiara etorri baino egun batzuk lehentxeago (1870eko abenduaren 27an) atentatu bat pairatu zuen Madrilen, eta hiru egun geroago hil zen.\nWikimedia Commonsen badira fitxategi gehiago, gai hau dutenak: Joan Prim\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2013/02/06 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\n↑ a b Joan Prim i Prats Enciclopedia.cat


Itzalaldia Arratian lanpostu suntsiketaren aurka | LAB SINDIKATUA\nAcción Sindical Itzalaldia Arratian lanpostu suntsiketaren aurka\nItzalaldia Arratian lanpostu suntsiketaren aurka\nArratiako eskualdean bizi den egoera Bizkaiko eta Euskal Herriko beste hainbat tokitakoaren antzekoa da, larria alegia. ARRATIAN LAN ETA BIZI! plataforma osatzen dugun eragile sozial eta sindikalak ziur gaude gizartearen etengabeko pobretze baten aurrean gaudela. Eskualdearen egoera kezkagarria ikusirik eta inguruko industria sarea defendatzeko itzalaldia antolatu dugu urriaren 30ean.\nARRATIAN LAN ETA BIZI NAHI DUGULAKO…\nITZALALDIA LANPOSTU SUNTSIKETAREN AURKA.\nARGIE AMATAU ETORKIZUNE IZITAKO!\nGure eskualdean daukagun egoera ez da Bizkaiko eta Euskal Herriko beste eskualde batzuetan deukienaren oso desberdina, baina horrek ez dau esan gura ez gaituenik arduratuten. ARRATIAN LAN ETA BIZI! plataforma osatuten dogun eragile sozial eta sindikalak ziur gagoz herritarrok etengabeko pobrezia orokor bat biziten gabizela. Txirotze hau kapitalaren interes ekonomikoen ondorio da, zeinak lan baldintza gero eta prekarioago eta lan mundurako sarrera gatxeko eszenatoki batera kondenatuten gaituen.\nArratian langabezia benetako arazoa da. Eta larria. Datuek dinoenez,eskualdean 1000 pertsona baino gehiago dagoz langabezian: 340 bat Igorren, 250 Lemoan, 70 Diman, 45 Artean, 65 Zeanurin eta 78 Bedian. Honeek datuek langabetu kopurua 2009tik bikoiztu egin dala adierazten dabe. Iazko data bertsuetako datuakaz alderatuz, %20ko igoera izan da.\nAurrekaririk gabeko lanpostu suntsiketa baten aurrean gagoz; oharkabean pasetan dabizela emoten daben norbanakoen kaleratzeez gain, “desindustrializazio isil” bat biziten gabiz. Horren adibide dira INCOESA eta PREFABRICADOS LEMONAren itxiera, ALFUSen izan diran kaleratzeak…\nHorregaitik guztiagaitik, ARRATIAN LAN ETA BIZI! plataformakook Arratiako auzotarrari dei egiten deutsiegu gure inguruko industria sarea defendatuteko eta gure eskualdearen biziraupena benetako arriskuan jar leikean edozein egoerari alkarregaz aurre egiteko.\nHalan, gaur, ARGIE AMATAU ETORKIZUNE IZITAKO! ekimena aurkeztu gura dogu. Ekimen honen asmoa urriaren 30ean, iluntzean, itzalaldi bat egin eta inguruko herri guztietan mobilizazinoak egitea da.\nHonegaz ekintzagaz, parte hartu nahi daben eragile sozial, kolektibo edo norbanakoari lekua egin gura deutsiegu. Mobilizazioa zabal eta parte hartzaileena izan daiten, gure asmoa sektore eta esparru sozial guztietan eragina izatea da. Horregaitik, Arratiako herritar guztiori parte hartzeko dei egiten deutsuegu . Era berean, ekimen hau aurrera eramateko daukozuezan ideia guztiak gurekin partekatzea eskertuko geunke.\nLan hau guztia hau erraztuteko, aste honetan zehar dinamika honetan parte hartuteko ahalik eta gonbidapen gehien bildu deutseguz kolektibo, talde eta erakundeari eta, datozen asteetan, euren eta eskualdeko enpresa komiteen atxikimendua espero dogu. Era berean, alderdi politiko eta herri plataformekin kontaktuan jarri gara udal guztietan mozioak onartu eta alderdi eta plataformon konpromisoa lortuteko.\nGure herriek eta gure eskualdeak merezi dabela uste dogulako; Arratian lan eta bizi gura dogulako.\nLAN SUNTSIKETAREN AURKA… ITZALALDIA!


Gauza gutxi argitu duen erlojupekoa – Tropela.eus bloga\nBidaltzailea:Gure aditua\t 2006-07-10 2006-07-10 10 iruzkin Gauza gutxi argitu duen erlojupekoa sarreran\nAurreko urteetan aurreneko erlojupekoak argi eta garbi uzten zuen zein txirindulariren artean izango zen Tourreko garailea. Bertan Armstrong, Ullrich eta konpañiak euren indar erakustaldiak egin eta sailkapeneko aurreneko lekuetan kokatzen ziren, askotan Paris arte bertatik mugitu ere egin gabe.\nAurtengoan ez daukat hain garbi horrelakorik gertatuko denik. Landis eta batez ere Honchar, erlojupekoan beste guztien gainetik agertu dira baina ez dute lehen aipatutako txirrindularien ziurtasunik ematen gainean dugun mendiari begira. Pertsonalki, nahiz eta erlojupeko eskasagoa egin Honchar eta Landis baino hobekiago kokatuak irten diren txirrindulariak daudenaren iritzikoa naiz. Menchov, Evans, Karpets, Sastre edo Kloden, adibidez, oso arriskutsuak ikusten ditut.\nAsko dira bestalde, eskalatzaileek denbora asko galdu dutela esaten dutenak. Eta egia da, minutu askoko galera izan dute Rujano, Rasmussen, Mayo, Marchante edo Caucchioli bezalako txirrindulariek baina ez dakit ba, aurtengo mendiko etapek denbora tarte handiak ekarriko dituzten susmoa daukat, ez baitut tropelean indar soberarik ikusten eta batez ere, lasterketa kontrolpean eramateko adinako talderik ikusten ez dudalako. Egia da T-Mobile taldea oso oso indartsu dagoela baina ez daukat hain garbi zeinen mesedetan lan egin behar duten dakiten. CSC eta Discoveryk tropela kontrolpean eraman beharrean erasotzera derrigortuta daude, Phonaki komeniko zaio kontrola baina gaitasunik izango al dute Moos, Perdiguero edo Merckx-ek? ez dakit ba, ez dakit ba… Tropelean indarrak xahutzen hasita dauden susmoa daukat, atzoko ihesaldia helmugara iritsi zela horren adierazgarri.\nGogoz naiz Mayo, Rujano, Caucchioli, Rasmussen, Marchante edo Pereirok erasoa jotzen dutenean tropelak izango duen jarrera ikusteko. Ez daukat oso garbi zer ikusiko dugun baina aurreko urteetako Discovery lokomotora eta liderraren azken eraso eta garaipena bezalakorik errepikatzea zaila dela deritzot. Aspaldian ez bezala urrutitik egindako erasoaldiek arrakasta izateko aukera gehiago dutela eta tropeleko askori min handia egin diezaieketela iruditzen zait. Eta egia esan, poztuko nintzateke hala gertatuko balitz, “aspertuta” bainago azken urteetako mendiko etapak nola joan diren ikustearekin.\nBere hankako behatz potoleko infekzioak eragindako kalentura eta bestelakoak gainditu baditu Jose Rujano venezolarra aurtengo mendietako protagonista nagusi bihur dakiguke. Ea Mayo edo beste euskaldunen bat hor aurrean ikusteko moduan garen.\nDenbora tarte handiak dira bai, baina ez dakit ba, ez dakit ba, sailkapenean atzean daudenen erasoaldiek ez ote duten sekula baino min handiago egingo!!!\nBidaltzailea:Gure aditua 2006-07-10 2006-07-10 Hemen argitaratua:Frantziako Tourra


Bizi kultura | erritarrak | GAUR8 - mila leiho zabalik\nAsko eta asko dira, estu eta larri, kulturaren inguruan lan egiten dutenak, familia asko. Lehen ere ahulduta zeuden eta, orain, muturreko egoeran\nAsteon aspaldiko lagun batekin izan naiz terraza batean. Erabat nazkatuta dago laguna: urteak daramatza musika taldeekin eta kontzertuen antolaketan lanean, eta orain hasia zen behingoz hortik bizimodua ganoraz ateratzen. Bada, urteetan ikasitakoa, pilatutakoa eta inbertitutakoa komun zulotik behera joaten ari zaio, tantaz tanta, jada luze jotzen dabilen bolada ilun honetan.\nBaina hori ez da bere pena bakarra: amorratuta dago, ikusita kulturarekin lotutako ogibideak erabat oztopatuta eta baldintzatuta dauden bitartean, beste gune asko –jarrita geunden terraza, adibidez– jendez lepo eta ia askatasun osoz daudela. Ez da justua, ez da zentzuzkoa eta arrazoi osoa dauka.\nAre gehiago, oso haserre dago ez erakunde publikoek ez alderdi politikoek ez dutelako kultura babesteko keinurik egin. Komertzio eta negozio txikien aldeko ardura erakutsi zuten hasieran, baina kultura umezurtz gelditu da erabat, eta ez dago jakiterik aurrerantzean pauso gehiago eman ahal izango dituen. Izan ere, inork ez du kultura erdigunean jarri. Hala azaldu dit gordinki lagunak.\nAsko eta asko dira, estu eta larri, kulturaren inguruan lan egiten dutenak, uste dugun baino askoz gehiago, familia asko: sortzaileez gain, horien lana modu batean zein bestean plazaratzea posible egiten dutenak (promotore, diskogile, argitaratzaile, inprentako langile, aretoetako langile, diseinatzaile, soinu eta argi teknikari, tabernariak…). Lehendik ere ahulduta eta egoera prekarioan egonda, hilabete askotako diru-sarrera etenaldi honek akabatuko ditu betirako asko eta asko. Zenbat denbora iraun ahal izango dute horrela? Eta covid-19 izeneko amesgaizto hau egunen batean bukatuz gero, zer geldituko da gure kultura paisaian? Sortzaileak agian bai, baina nola eutsiko dio hamarkadetan gorpuztutako azpiegiturak?\nNi neu ere tarteka atsekabetzen naiz halako indarra eta gozamena eman izan diguten kontzerturik ez dagoelako. Eta horretaz bizi diren lagun guztiez oroitzen naizenean, pentsatzen dut haiek bai –eta ez neuk– dituztela lur jota egoteko arrazoiak sobera. Baina dagoeneko oso luze doa, eta bakoitzak badaki zeintzuk diren gozamena eta bizipoza ematen dioten indarguneak; hori ezin da alboratu.\nAsteon hitz egin dut, beste hainbat eta hainbat bezala, musikaren bueltan ezagutu nuen lagun zahar batekin. Ez du edaten, ez ditu tabernak maite eta ez da inoiz hondartzara joaten. Lur jota dago, egoera berri honekin nazkatuta. Kontzertuak izan dira beti bere ihesbidea, salbazioa eta askabidea. Eta, jakina, horixe izan da luzaroan bere esparru soziala bermatu eta aberastu duen testuingurua. Orain ez du halakorik inon aurkitzen.\nHorren harira, konfinamendu hasieran jasotako whatsapp meme eta antzekoen uholdetik, atentzioa eman zidan Batman eta Robin protagonista zituen irudi batek: gazteenak gaztelaniaz esaten zion maskaradunari covid-19aren erruz ezin zela kontzertuetara joan. Eta Batman-ek masaileko bat eman ostean leporatzen zion lehen ere ez zela kontzertuetara joaten.\nEgia da ez dela garai batean bezainbeste jende joaten kontzertuetara, musika erdigunea den ohiko kontzertuetara behintzat, nahiz eta oraindik makina bat bagaren. Jakina, musikatik at bestelako osagai ugari dituzten jaialdi erraldoi horiek aparte uzten ditut, nahiz eta hor ere musikazaleak badiren.\nHala ere, egia da gauzen falta, horiek ez dauzkagunean sumatzen dugula. Eta agian zulo honetatik irteten bagara, azpiegitura duinari eusten edo berau berreraikitzen asmatzen badugu, posible izango da, baikor izanda, gizarteak kultura duintzea eta haren balioa nabarmentzea. Nahiko nuke hala izatea; merezita dute aspalditik. •


Free chat Ravensthorpe. Ausazko arrotz doan txateatu berehala Ravensthorpe tik.\nFree chat Ravensthorpe\nOngi etorri Chatroulette RavensthorpeEdozein lekutan, munduko pertsona aleatory bat konektatzeko. Chatroulette Ravensthorpe dezakezu honako aukeren artean aukeratu:- Guztiak pertsona mota Ravensthorpe doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nRavensthorpe hirien zerrenda:


Dantzaz blai dator Leioako Umore Azoka — dantzan.eus\nHemen zaude: Hasiera › Albisteak › Dantzaz blai dator Leioako Umore Azoka\nAmaia Elizaran, Bilaka, DOOS Colectivo, Ertza dantza, Garazi & Cía, Haatik, Jaiotz Osa, Kukai dantza, MDV, MugMus laborategia Euskadi eta Shakti Olaizola... Hamaika, euskal dantzarien ikuskizunak izango dira Leioan 18. Umore Azokan.\nGuztira 50 konpainiek hartuko dute parte, emanaldi erdiak dantza-ikuskizunak izango dira. Euskal konpainiez gain, Andaluziako, Kataluniako, Madrileko, Valentziako eta Balear Uharteetatik etorriko dira dantzariak. Baita, urrutiagotik ere, Frantziatik, Hungariatik eta Herbehereetatik.\nDantzaz gozatzeko aukera paregabea izango da Leioako 18. Umore Azokan. Maiatzaren 18tik 21era, Umore Azokak Kaleko Arteen erakustoki hoberena bilakatuko du Leioa. Umorez betetako antzerkia, musika, performancea, magia... topatuko ditugu Leioan. Guk, dantza-ikuskizunen inguruko informazioa bildu dizuegu:\nAMAIA ELIZARAN (Euskal Herria): Raw\nMaitzak 18 osteguna, 18:30 Udaletxea/ Maitzak 19 ostirala, 20:30 Pinosolo\nBeste pertsona baten menpe gaudenean, nor bere kasa ezin denean moldatu... zer egin ohidute gainontzekoek? Egongo al da norbait laguntzeko prest? Bikote hau Amaia Elizaran tolosarrak eta Jaiotz Osa zumaiarrak osatzen dute eta euren estreinaldia irailean, Dantza Hirian jaialdian, izan zen. Contact teknikaren bitartez mugimenduak aztertzearen eta arriskua eta sentsibilitatea aurrez aurre jartzearen ondorioa da bikotea. Gorputzek bat egiten dute, mimetizatzen dira, baten zentzumena bestearen baitan dago eta une batean bakoitzaren mugak puntu batean barreiatzen dira eta forma estetikoa desitxuratu egiten da.\nZuzendaritza: Amaia Elizaran\nAntzezleak: Amaia Elizaran, Jaiotz Osa\nBILAKA (Euskal Herria): Negua\nMaitzak 19 ostirala, 22:30 Errekalde plaza\n“Negua” Euskal Herriko neguaren amaierako errituak mugimendu bihurtzearen ondorioa da, izan ere, herrialde honetan inauterien asaldurak beste urtaro bati lekua uzten dio, naturaren berritzeari. Ikuskizuna ibilbide emozional bat marraztuz doa abiapuntutzat euskal sinbologia eta mitologia hartuz. Bertan, mugimendu erritualek eta dantza tradizionalek bat egiten dute helburu bakarra lortzeko: gaua gainditu eta negutik irtetea. Gaur egun are beharrezkoagoa delako sustraietara itzultzea.\nDOOS COLECTIVO (Euskal Herria): El fin de las cosas\nMaiatzak 18 osteguna, 19:00 Udaletxea/ Maiatzak 19 ostirala, 20:30 Udaletxea\n“El fin de las cosas” dantza garaikideko ikuskizun bat da, eta gai hauek ditu hizpide: nola erlazionatzen garen, zer erabaki hartzen ditugun, eta erabaki horiek aldamenean dugun pertsonarengan zer-nolako eragina duten; akzioari, erreakzioari eta akziorik ezari buruzko ikuskizuna da, inertzia, ahulguneak, erritmo galera, kontrolik eza, animalia sena, aukerak eta zoria, isilpean gordetzen dugunaren eta egiten dugunaren arteko muga, horiexek ditu hausnargai. Honako hauek osatzen dute Eva Guerrero leioaztarra buru duen taldea: Garazi López de Armentia artista polifazetiko eta Baratza Aretoaren kudeatzaileak; Larrua lanarekin konpainia sortu berri baten ikuskizunik onenagatik 2016ko Umore Azoka Saria irabazi duen Aritz Lópezek; Ana Vallések eta Ainara Legardonek.\nERTZA DANTZA (Euskal Herria): Meeting point\nMaiatzak 18 osteguna, 22:00 Boulevard/ Maitzak 19 ostirala, 21:00 Boulevard\nOhar gaitezen batzuetan bi pertsonen bizitza labirintoetako bideak gurutzatu egiten direla, eta, une jakin horretatik aurrera, pertsona horiek ezin dutela lehengoak izaten jarraitu. Aurki dezagun dantzarekiko grina nagusitzen den tokia. Han, hainbat hizkuntza, break dancea eta hip-hopa, besteak beste, uztartuz gero zerbait berria sortzen da, dantza garaikidetik datorren hirugarren baten begiradapean. Zerbait berria eta zehaztugabea baina, aldi berean, biak definitzen dituena (edo, hobeto esanda, hirurak). Euskadiko Ikuskizun Onenaren 2013ko Umore Azoka Saria jaso zuen “4x4” lanaren eta “Ikuslearen showaren” (2015) ondoren, kale-\nantzezlan berri bat heldu da Leioara, Asier Zabaletaren konpainiaren eskutik.\nKoreografia: Asier Zabaleta and performers collaboration\nAntzezleak: Thiago Luiz Almeida, Caio Henrique de Souza\nGARAZI & CÍA (Euskal Herria): Pausoz pauso\nMaiatzak 18 osteguna, 21:30 Jose Ramon Aketxe plaza/Maiatzak 19 ostirala, 19:30 Jose Ramon Aketxe plaza\nEmakume gazte bat kable baten gainean oinez dabilela, uzten joaten da bizitzak eman dizkion irakaspenak, kultura tradizionala eta adierazpen garaikidea bat eginda, identitatearen bilaketa batean; lurraren sustraietatik eraikitako identitatea, etengabeko eboluzioan den identitate bat. Jende asko identifikatuta sentituko da kontzeptu horrekin. Zirkua, dantza eta kultura, izaera handiko ikuskizun poetiko eta hunkigarri batean elkarturik, Euskal Herria eta haren tradizioak agertokiz aldatuta. Garazi&Cía euskal konpainia berria Garazi Pascual Esnaolak sortu zuen; Pariseko Fratellini akademian 2015ean Zirku Garaikidean diplomatu ondoren, sorterrira itzuli zen bertan bere artea garatzeko.\nZuzendaritza, Koreografia: Anna Rodríguez\nEszenografia, egilea, antzezlea : Garazi Pascual Esnaola\nHAATIK DANTZA KONPAINIA (Euskal Herria): 70+1\nMaiatzak 19 ostirala, 21:00 Udaletxea/ Larunbata 20, 19:00 Udaletxea\nHorma batek gaur egungo gizartean sortzen duen muga da; nazio, kultura edo erlijio ezberdina duten gizataldeen artekoa. Ezberdintasun horiek onartu eta batak bestea aberasteko erraminta moduan erabili ordez, beldurra eta hormak eraikitzen ditugu. Zerk bultzatzen du pertsona bat muga horren beste aldera joateko erabakia hartzera? Zer dira mugaren bestaldetik somatu ditzakegun soinuak? “70+1” Euskal Herria eta gerra zibilean oinarritzen da, nola mendira ihes egin behar\nizan zuten askok, eta nola gauean menditik ere jaisten ziren... nola denak ejerzito modura jokaera eta pentsamendu berdina izatera behartzen gaituzten... eta nola pertsona batekeredu horretatik ihes egitea erabaki dezakeen.\nZuzendaritza: Aiert Beobide\nKoreografia: Iker Arrue (AiDoProject)\nMusika: Pascal Gaigne, Nino Rota\nAntzezleak: Anne Jauregi, Aiert Beobide, Irati Sorondo, Iker Sanz, Nagore Zabala, Itziar Doyharzabal, Iñigo Etxeberria, Jon Arsuaga\nHAATIK DANTZA KONPAINIA (Euskal Herria): Korronteari aurre eginez\nMaiatzak 19 ostirala, 19:30 Udaletxea/ Maitzak 20 larunbata 20:00 Udaletxea\nDenok jarraitzen diogu korronte berari, bizi beharraren presak eramaten gaitu-eta. Gero eta elkarren antz handiagoa eta gero eta gaitasun kritiko txikiagoa izan dezagun, horixe da gizarte honen helburua. Hala ere, desberdinak izaten jarraitzen dugu, eta sentitzeko eta pentsatzeko era desberdina dugu. Nolanahi ere, oraindik ere begiratu beharrean behatu egin behar dugu, entzun ez ezik jaramon egin behar dugu, egin egin behar dugu zain egon ordez, sortu, sentitu eta bizi egin behar dugu. Horrela baino ez gara gai izango gure aldamenekoa ulertzeko eta elkarrekin bizitzeko.\nZuzendaritza, koreografia: Aiert Beobide\nJAIOTZ OSA (Euskal Herria): Suddenly\nMaiatzak 18 osteguna, 20:00 Udaletxea/ Maiatzak 19 ostirala, 18:00 Udaletxea\nJaiotz Osa dantzari eta koreografoak aurkeztutako lanak honako hauek aztertzen ditu: segundo batzuez paralizatzen gaituzten bultzadatxikiak, gogora etortzen zaizkigun eta arriskuan egon gaitezkeela ohartarazten diguten ideiak, arriskatzen garenean gertatzen dena. Izan ere, ez dugu beti nahiago ezaguna eta txarra, ezezaguna eta ona baino. Irudiz jositako bakartsaio fresko eta bisuala da, hizkuntza fisikoa eta mugimendu dinamiko eta bizkorrak baliatzen dituena, eta ingurunearekin eta ikusleekin konektatzea eta imajinarioa libre uztea ditu helburu.\nZuzendaritza, koreografia, antzezlea: Jaiotz Osa\nZuzendari laguntzailea, jantziak: Xabier Mujika\nEspazio eszenikoa: Jaiotz Osa, Xabier Mujika\nMusika: Eric Whitacre, The Temper Trap\nKUKAI DANTZA & BRODAS BROS (Euskal Herria, Katalunia): Topa\nMaitzak 19 ostirala, 18:30 Udaletxea/ Maiatzak 20 larunbata, 20:30 Udaletxea\nLau gaztek topo egin dute edozein izan litekeen plaza batean. Musika entzuten hasi, eta dantzari ekin diote; ohiko kontua da haientzat, adierazteko duten modua. Haiek beraiek dira dantzari esker. Kaleak batzen ditu; euren bizi-esparrua da. “Topa” bi konpainiako lau interpretatzaileren batura da; zeinek bere jatorri artistikoari eutsita, kaleko lan bizi eta energiko honetan elkartu dira, Brodas Brosen hip hop musika eta Kukairen euskal dantza tradizionala uztartuta. Espazio eszeniko bihurtuko da hiriko esparrua ikusleen laguntzari esker, Umore Azoka Leioa eta Oloteko Sismògraf jaialdien koprodukzio honetan.\nMDV (Euskal Herria): Fundiendo el hierro\nMaiatzak 18 osteguna, 19:30 Town Hall/ Maiatzak 19 ostirala, 20:00 Town Hall\nEuskal historiaren ukitu erakargarri batzuen bitartez, gure pertsonaiak denboran bidaiatzen du eta elkarren aurkako bi kulturaren arteko talkari aurre egin behar izaten dio. Oso sustraituak dauden bi tradizio eta giro desberdinak. Aldaketari uko egiteak energia igaro dadin oztopatzen du eta etorkizunari begira aurrera\njarraitzeko aukera galtzea dakar. Onartzeko bizitzeak askatasuna ekarriko du, norbere buruaren esklabo izatera etsi ez dutenen askatasuna.\nEgilea, koreografia, zuzendaritza: Mikel del Valle\nAntzezleak: Mikel Del Valle, Marta Otazu\nMUGMUS LABORATEGIA (Euskal Herria): Oteizaren (h)aria\nMaiatzak 20 larunbata, 19:30 Boulevard Udondo/ Maiatzak 21 igandea, 13:00 Boulervard\nDantza eta mugimendua, zuzeneko musika, eskultura, bertsolaritza, soinuak, espazioaren tratamendua... hori guztia zehaztasunez uztartuta, ikusle-entzuleari eskaintzen zaio Jorge Oteiza artista polifazetikoak bere ibilbide oparoan landutako imajinarioaren berrirakurketa bat; besteak beste, aipatzen dira harrespila, hutsa, espazioaren erabilera sakon eta moldagarria, desokupazioa, eskultura, Klarion Laborategiko bilduma, musika serial eta konkretua, bertsolaria, txalaparta, Ez Dok\nAmairu mugimendua, hitza, “umea”, eta abar, horren bidez beraren unibertso berezi eta zabala oroitzeko eta berregiteko.\nZuzendari artistikoa: Beñat Ralla Yusta\nDantzariak: Jone Amezaga del Frago, Josu Santamaria Fernandez\nMugimendu aholkularia, kanpo begirada laguntzailea: Eneko Balerdi Eizmendi\nMusikariak: Iñar Sastre Lopetegi, Beñat Ralla Yusta\nBertsolariak: Maddalen Arzallus, Xabi Paya\nSHAKTI OLAIZOLA (Euskal Herria): Baldin bada\nMaiatzak 18 osteguna, 18:30 Aldapa auditorioa/ Maiatzak 20 larunbata, 20:30 Aldapa auditorioa\nMargolari eta musikari baten erokeriak eta zentzugabekeriak ikusiko ditugu gertutik. Margolari bitxi honentzat margotzeko ekintza sinplea izugarrizko abentura izan daiteke. Gainera, aurrean daukan publikoa ikusita, beti egin nahi izan dituen burutazio zoroak saiatzea erabakitzen du. Oso traketsa da, baina bere baldartasunaren bidez dauzkan izugarrizko trebetasunak erakutsiko dizkigu: oinekin margotu, ezinezko orekak, oso jarrera arraroetan abestu... Hau dena bere kidearen doinu eta trebetasun musikaleekin lagunduta. Bere margo abenturen konplizea izango baita. Zirkua, kontorsioa, akrobazia, dantza, antzerkia eta pintura bi pertsonai samur hauen bihurrikeriak eta abenturak kontatzeko.\nZuzendaritza: Jimena Cavalletti\nKoreografia: Maximiliano Sanford\nAntzezleak: Shakti Olaizola, Joseba Negro\nEszenografia: ATX Teatroa, Shakti Olaizola\nLANÓRDIKA (Andaluzia): Rojo estándar\nMaiatzak 19 ostirala, 21:30 Mendibile jauregia/ Maiatzak 20 larunbata 20:00 Mendibile jauregia\nBi izaki kontrajarrik topo egin dute surrealismoak bustitako eszena batean; han, koloreek beren erritmoa ezartzen dute, eta maitasuna, zirkua eta dantza eskutik gidari dituela, giltzarria da ikuskizun osoan. Antzezlana erabat zirkularra da; prestatuta dago ikuslea 360 graduetan jarri dadin; maitasunak eta bizitzak bezala, birarazten gaitu. Mugimenduaren bidez, bidaia bat egingo dugu emozioetan, topatzeetan, eta desadostasunetan zehar.\nZuzendaritza: Alba Sarraute, Rosa Díaz\nSorkuntza, antzezlea: Dario Dumont, Greta García\nEszenografia: Ascuas Forja, Pepe del Pino, Anna Jonsson\nArgiztapen diseinua: Ernesto Monza\nMusika: Morten Jespersen\nMARCO VARGAS & CHLOÉ BRÛLÉ (Andaluzia): Naufragio universal\nMaitzak 20 larunbata, 20:30 Udaletxea/ Maiatzak 21 larunbata, 14:30 Pinosolo\nMarco Vargas & Chloé Brûlé konpainiak berriro ere heldu dio gune bakarretarako sortze-lanen erronkari; oraingoan, honako ideia hauetara hurbildu dira: banakotasuna eta elkartasuna, mugak eta askatasuna, sormenaren aurkako gelditasuna eta armoniaren aurkako kaosa... betiere, gunearekiko konpromisoari eta horretan sortzen diren loturei eutsita. Naufragio bat da abiapuntua. Gizaki batzuk noraezean; azkenean, harremanetan hasi eta irtenbide bat aurkitu beharko dute. Mugitu beharrak ezartzen ditu ibilbideko ereduak, eta, baliabide soilen laguntzaz bideak irekiko dituzte, espazioak eraikiz eta konkistatuz. “Naufragio universal” sortze-lanak, apirilean estreinatu berria Dansa Valencian, gizakiaren izpiritu epikoa agerian utzi nahi du haren hauskortasunaren eta biziraupen-senaren bidez.\nEgilea. zuzendaritza, antzezleak: Marco Vargas, Chloé Brûlé\nJantziak: La aguja en el dedo\nZEN DEL SUR (Andaluzia): Wake App!\nMaiatzak 19 ostirala, 21:00 Aldapa auditorioa/ Maiatzak 20 larunbata, 22:00 Aldapa auditorioa\nIraganbide-espazio bat, agente komertzial batek, mantentze-lanetako langile batek, teleoperadore berezi samar batek eta telefono mugikorrarekiko menpekotasuna duen nerabe batek hasiko dute itxuraz dibertigarria den istorio bat; horretan, azken belaunaldiko teknologiak eta kanon psikosozialen existentzia txertatuta daude pertsonaien jokaeretan eta harremanetan. Baina, ustekabeko gertaera batek aldatuko du haien bizitzaren igarotzea, eta errealitateaz duten pertzepzioa. Zer ari da gertatzen? Esna al gaude? Lokartu al gara? Wake up!... Wake Ap!... Wake App! Gogoeta bat, despertsonalizazioari, identitatea galtzeari, menpekotasunari eta gure bizitzako baliorik oinarrizkoen eta funtsezkoenei buruz; zuzeneko musikaren, akrodantzaren, zirkuko tekniken, antzerkiaren eta ikus-entzunezko hizkuntzaren bidez adierazia.\nZuzendaritza: Javi Parra, Carlos López\nSorkuntza koreografikoa, Eszenaratzea: Carlos López, María Muñoz, María Prado, Rubén Llorach, Rob Tannion, Javi Parra, Fernando Hurtado\nAntzezleak: Carlos López, María Muñoz, Noemi Pareja, Rubén Llorach\nMusika zuzendaria: Miguel Hiroshi\nES (Katalunia): Polos\nMaiatzak 20 larunbata, 18:30 Errekalde plaza/ Maiatzak 21 igandea, 12:30 Errekalde plaza\nKontrako muturrek elkar erakartzen dute... baldin eta mutur horiek elkarrengana hurbiltzeko gogo badute. Baina zer gertatzen da eguneroko egoera sinple batek Pandoraren kutxa zabaldu eta denak kontrola galdu eta anabasa bihurtzen denean? “Polos” norabide zehatzik gabeko bidaia da, erabat galtzera edo muturrak zentzu gabe elkartzera daraman bidaia. Eva Szwarcer-ek eta Emiliano Sanchez Alessik osatutako konpainiaren proiektu berri honek batzen ditu keinua, aireko uztaiaren zirkoko teknikak, pole dance, objektuen manipulazioa, malabarismo horizontalak eta stone ballancing, hau da, harriekiko oreka-ariketak.\nSorkuntza, ekoizpena: Companía ES\nKanpoko begirada: Carles Fernández Giua\nAntzezleak: Eva Szwarcer, Emiliano Sánchez Alessi\nJantziak: Eva Szwarcer\nMAGÍ SERRÁ (Katalunia): Esvorell sonidos en movimiento\nMaiatzak 20 larunbata, 19:00 Boulevard/ Maiatzak 21 igandea, 13:30 Boulevard\nEsvorellar hitzak esan nahi du zerbaiten ertzak edo izkinak apurtzea. Esvorell denok barruan daramagun elementu naturalaren bilaketa da, energiaz, biziz eta arriskuz betetako ikuskizun koloretsua da; han, maila performatibo berean lotzen dira elkarrekin musika eta dantza. Kataluniako dantza tradizional eta herrikoiaren lau generoak (Ball pla, Jota, Contrapàs eta Rumba) erreferentziatzat hartuta, artista bakoitzak berrinterpretatu egiten du horren esanahia, eta gero taldeko gainerakoekin konpartitzen du, erritual kolektibo baten bidez, eta berreskuratzen du natura eta gizabanakoa konektatzen direneko gizarte-esparrua.\nZuzendaritza artistikoa: Magí Serra\nZuzendaritza musikala: Marçal Ramon\nAkonpainamendua: Sònia Gómez\nDantzariak: Montse Selma, Joana Serra, Magí Serra\nMusikariak: Magí Canyelles, Marçal Ramon, Mireia Vila\nMARÍA VILLATE (Katalunia): Mutaciones\nMaiatzak 18 osteguna, 19:30 Boulevard/ Maiatzak 19 ostirala, 20:00 Pinosolo\nAmets bat... Iratzargailu bat, edo eguneroko ezereza... Andre bat beste egun batez esnatu da laneko errutinara joateko... baina, agian, gaur ez da egun arrunt bat izango... agian, loturak apurtzeko unea izango da... Bilbon jaio eta 2002az geroztik Bartzelonan bizi da Maria Villate; zirku-artista da, eta forma eta mugimenduaren ikertzailea. Tierra kolektiboko kidea da; horren F.I.R.A (19º Circ d’Hivern del Ateneu Popular de 9barris) ikuskizunak, Jordi Aspa zuzendaritzapean, zirku-dantza ikuskizun onenaren Feten 2016 saria irabazi zuen. Hainbat proiektu artistiko eta konpainiatan ibili da, eta Espainia, Frantzia, Polonia, Argentina eta Mexikoko jaialdietan parte hartu; orain “Mutaciones” bere bakarkako lana aurkezten du, antzerki fisikoa eta dantza akrobatikoa batzen dituen hiriko esku-hartze bat.\nZuzendaritza: Rubén Rio (cia. El Cruce)\nIdeia originala, sorkuntza, antzezlea: María Villate\nMusika-lankidetza: Frédéric Filiatre, Germán Caro Larsen\nTHE OPPOSITE HAND (Katalunia): Una ilusión de la Golconda\nMaiatzak 19 ostirala, 22:00 Errekalde plaza/ Maiatzak 20 larunbata, 22:00 Errekalde plaza\nMagritteren “Golconda” margolanak inspiratuta, aireko bikote honek iradokitzen du margolari surrealistaren koadroan inplizitu dauden galderetako bat: Nola egin gogoeta norbanakoaz, jendetzak dena bereganatzen bide dueneko gizarte batean? Airean eskegita, zeruaren eta eraikinen artean, ikuslea gonbidatzen dute gora begiratzera, eta murgiltzera aireko dantzaz, ilusio optikoez eta ikus-entzunezko poetikaz egindako “margolan bizidun” baten imajinarioan. Bi gorputz aurrez aurre, simetriko eta sinkronikoak, antza... baina zer gertatzen da pertsonaietako bat hasten denean mugitzen modu ezberdinez? Ba ote gara, Magritteren margolanean bezala, pertsonaia-jasa bat, denak elkarren berdinak, geure identitatearen bila? Dantza bertikala eta ikusizko poetika.\nIKER CARRERA (MAdril): #7fm C\nMaiatzak 20 larunbata, 14:00 eta 19:30 Udaletxea\n“#7fm” lanaren sorreran dago norberaren mugimenduaren ikerketa, hiriko estiloekin bat eginda, dinamika aldeketetan eta hainbat testuratan oinarrituta; emaitza: mugimendu hori desegituratzea. Oso lan fisikoa da; dantzariek esperimentatu egiten dute, eta haien harremana aldatuz doa, intentsitatean zein asmoetan. Madrilgo 30. Koreografia-Lehiaketan finalista, Cuerpo Romo jaialdian eta Cacereseko III. Danza Xtrema koreografia-leihaketan saritua.\nZuzendaritza, koreografia: Iker Karrera\nAntzezleak: Carla Diego, Raymond Naval\nJantziak: Iker Karrera, Fernando Lázaro\nMADUIXA TEATRE (Valentzia): Mulïer\nMaiatzak 18 osteguna, 22:30 Institututa/ Maiatzak 19 ostirala, 20:30 Institututa/Maiatzak 20 larunbata, 19:30 Institututa\nEmakume guztiek daukate euren barruan izaki basati eta libre bat, historian zehar zibilizazio guztiak otzantzen ahalegindu diren izaera instintibo bat. Haren ziklo naturalak moldatu behar izan dira erritmo artifizialetara, besteen nahia egiteko, eta, hala, amatatzen joan dira berezko dituen sormenerako dohain instintibo eta irudikorrak. “Mulïer” ikuskizuna, kale arteen estreinaldirik onenari Moritz Fira Tàrrega saria 2016an, trikimakoen gaineko dantza, oreka, mugimendua, poesia, indarra eta emozioa da. Omenaldi bat zapalkuntzako mende luzeetan zehar beren ni basatia bizirik iraunarazteko borrokatu diren eta borrokatzen diren emakumeentzat, eta aldarrikatzen dutenak dantzatzeko eta gure gizarteko kale-plazetan libre korrika egiteko euren eskubidea.\nMusika konposaketa: Damián Sanchez\nMIGRANTS (Balear Uharteak): Frontera\nMaiatzak 19 osteguna, 22:30 Errekalde plaza/ Maiatzak 19 ostirala, 19:00 Errekalde plaza\nUneak, oroitzapenak eta pentsamenduak. Bidaiari ekin nahi ez izatea, abiatzean partekatutako malkoak, bidaietan gertatutako heriotzak, iristearen trauma, atzerrian igarotako gau beltzak... irudietan islatzen diren bizitzak, aintzatespena garrasika eskatzen dutenak. Inoiz geldiaraziko ez dituzten indarrak, ezer gutxi geratzen baitzaie galtzeko. Mallorcako konpainia gazte honen “Frontera” lana gorputzezko olerki bisuala da, eta emigranteei buruzko istorio bat kontatzen du, errefuxiatu-esparruei, mugei eta gizakien duintasuna galtzeari buruzkoa. Keinu-antzerkiko lan xaloa, konprometitua eta edukiz betea; haren irudi poetikoek zuzen-zuzen konektatzen dute etengabe inguratzen gaituen errealitate gordin batekin.\nDramaturgia, zuzendaritza: Maite Villar\nAntzezleak: Maite Villar, Héctor Seoane, Toni Pons, Toni Amengual, Joan M. Pascual\nCLAIRE DUCREUX (Frantzia): Silencis\nMaiatzak 18 osteguna, 18:00/20:30 San Juan Bautista plaza\nZuhaitz batek xuxurlaka: “Geldi zaitez, bizitzea premiazkoa da eta; hartu denbora berriz ikusteko, berriz aurkitzeko ezagutuaren ezagutuaz dagoeneko ezagutzen ez duzun hori. Hartu denbora entzuteko isiltasuna eta nola batzen diren pentsamenduak, ikusteko geldiaren dantza, berriz sentitzeko zeharo bizirik”. Eztanda bat... errauts-jasa... dar-dar egiten duen zuhaitz batek eta dantzatzen duen arlote batek biziari egiten dioten omenaldia. “Silencis”: dantza-bakartsaio bat, ikusizko antzerkia eta kaleko-clowna, partekatzeko eta bizitzaren erritmo geldi eta sakonean elkarrekin arnasteko gonbidapena... eta aurkitzeko zer gertatzen den...\nZuzendaritza, antzezlea: Claire Ducreux\nBANDART PRODUCTIONS (Hungaria): It Started With a Dance\nMaiatzak 18 osteguna, 22:00 eta 23:30 Institutua/ Maiatzak 19 ostirala, 22:00 / 23:30 Institutua\nBandart Productions osatzen dute Katalin Lengyel dantzari eta koreografoak eta Szabolcs Tóth-Zsnew mediako artistak. “Dancing Graffiti” haien lehen lana Glasgown sortu zuten, 2013an; harrezkeroztik ibiliak dira nazioarteko jaialdi, aire zabaleko musika-jaialdi, ekitaldi eta telebistako gala ugaritan. Haien bigarren lana, “You-Topia”, 2014an antzeztu zuten Estrasburgeko Europako Kontseiluan, Demokraziaren Munduko Foruma zela eta. 2015an, “Hackocracy” aurkeztu zuten. Izan al da esku erraldoi baten eta emakume baten arteko amodioa eta baita borroka ere? Mundu magiko eta koloretsu honetan dena izan daiteke. Zuzenean 3D-n proiektatua den esku batek jolas egiten du dantzariarekin, hura txotxongiloa balitz bezala. Oso bikote berezia.\nKoreografia, antzezlea: Katalin Lengyel\nProgramazioa, bisualak: Szabolcs Tóth-Zs.\nMusika: The Carny Villains, Hoahio\nCIE. CONCORDANCE: (Herbeheereak): Bug n’Buzz\nMaiatzak 19 ostirala, 19:00 eta 21:00 Elexalde-estartetxea bidegurutzea/ Maiatzak 20 larunbata, 13:00 eta 21:00 Elexalde-estartetxea bidegurutzea\nBug n’Buzz-ek kafetegi baten terraza jokaespazio bihurtzen du. Bug ikusleen artean mugitzen da, ezohiko dantza batean, mugimendu organiko eta robotikoak eginez. Buzz-ek, berriz, musika-tresna bihurtzen du ukitzen duen guztia: sardeska-biolina, ganibet-baxua, edalontzi-flauta... Eta, hala, soinu-arkitektura efimero bat sortzen dute. Musikaren eta dantzaren bidezko bizipen sentsorial kolektiboa. Cie. Concordancek bere buruari galdetzen dio espazio publikoaren eta pribatuaren arteko mugaz, Internet agertu zenetik lausotu baita. Kafetegiaren terrazak, esperimentaziorako gune bihurtuta, iragandako garaietako sare sozialak sinbolizatzen ditu.\nKonpositorea, musikaria: Adil Kaced\nAntzezlea, koreografia: Maud Payen


Guardia Zibilak 51 pertsona atxilotu ditu ustelkeriaren kontrako operazio batean - Mundua - Berria\nGuardia Zibilak 51 pertsona atxilotu ditu ustelkeriaren kontrako operazio batean\nHerri lan eta zerbitzu publikoen adjudikazio okerrekin bi urtean 250 milioi eskuratzea leporatzen diete.\nFrancisco Granados, atxilotuen artean\nFrancisco Granados, Guardia Zibilaren auto baten barruan, atzo. F. VILLAR / EFE\nMadril, Murtzia, Leon eta Valentziako agintari, funtzionario eta enpresariak ustez nahasita dauden ustelkeria sare baten kontrako operazioan, 51 pertsona atxilotu ditu Guardia Zibilak. Horien artean daude Francisco Granados Madrilgo PPko idazkari nagusi eta Presidentetza kontseilari ohia —Esperanza Aguirreren bigarrena izandakoa, Suitzako kontu ezkutu batean 1,5 milioi euro zituela jakin eta dimisioa eman zuen arte—, Madrilgo sei alkate, eta Leongo Diputazioko presidentea, Marcos Martinez Barazon.\nDavid Marjaliza eta Alejandro de Pedro Llorca enpresariek udal eta erregio administrazioetan zituzten harremanei esker, herri lan eta zerbitzu publikoen adjudikazioak modu bidegabean eskuratzeko sare bat sortu zutela uste du Espainiako Ustelkeriaren Aurkako Fiskaltzak, konkurrentzia askearen printzipioa urratuz, eta horien truke komisioak ordaintzen zizkietela agintari eta funtzionario publikoei. Ustelkeria sareak azken bi urteetan 250 milioi euroko lanak adjudikatu zituela adierazi du Fiskaltzak.\nGuardia Zibilaren UCO Operazio Unitate Zentralak, Fiskaltzarekin eta Polizia Judizialarekin batera, 51 pertsona atxilotzeaz gain, 259 miaketa egin ditu Madrilen, Murtzian, Leonen eta Valentzian —nahasita bide dauden alkateen udaletxeetan ere bai—, gama altuko 30 ibilgailu bahitu ditu behin-behinean, eta 400 agindu igorri dizkie banketxe eta aseguru etxeei, kontu korronte eta baloreak blokeatzeko jakinarazpenekin.\nAuzitegiko iturriek jakinarazi dute ustelkeria sareak lortutako dirua ez bide zuela alderdi politikoak legez kanpo finantzatzeko erabiltzen, baizik eta auzian nahasitakoak modu bidegabean aberasteko. Iturri horien arabera, lan publikoen kontratuak aldatu egiten zituzten udal agintari eta teknikoen onespenarekin, adjudikazioak nahierara egokitzeko. Madrilen atxilotutako sei alkateetatik lau PPkoak dira, bat PSOEkoa, eta beste bat UDMA alderdikoa; eta seietatik bostek hiru urte baino gutxiago zeramaten udal agintaritzan.\nPPk eta PSOEk jakinarazi dute nahasitako politikarien militantzia bertan behera utzi dutela, eta jardunean direnei kargua uzteko exijituko diela erantsi du PPk.\nSuitzako bi kontu\n2013ko abenduan hasi zuten ustelkeria sarearen kontrako ikerketa, Suitzako Gobernuak erreguzko mandatu baten bidez bi espainiarrek —Granadosek eta Marjalizak— herrialde hartan zituzten kontuei buruzko informazioa helarazi zuenean, dirua zuritzen ari zirelakoan. Suitzak bi kontu horiek blokeatu egin zituen, eta Espainiako Ustelkeriaren Aurkako Fiskaltzak sei hilabetean jardun du auzia ikertzen, ustez diru horren jatorria identifikatu duen arte.\nUstelkeriaren Kontrako Fiskaltzak, Espainiako Ogasunarekin eta Guardia Zibilaren UCO unitatearekin elkarlanean, Auzitegi Nazionalera bideratu zuen auzia, eta Eloy Velasco epaileak diligentziak abiatu zituen ekainean. Dirua zuritzea, agiriak faltsutzea, funtzionarioak erostea, influentzia trafikoa, diru publikoak oker erabiltzea, prebarikazioa, sekretuak jakinaraztea, funtzionarioei galarazitako negoziazioak gauzatzea, administrazioaren kontrako iruzurra eta talde kriminal bat osatzea leporatzen die epaileak operazioan nahasita daudenei.


Bidaia ipuin Kananga Files bidaia aldizkaria - Historia duzu aldizkari bidaia\nEguzkia norbaitek gure salbamendu etorriko zain bitartean eta nork oinez to Mozambicans gerta ikusi genuen., Gehienak Afrikako bezala, ezerezetik ez da ezer beste egiten erdian, kamioi bat hotel. Dagoeneko bat atzeman daiteke leku berezia izan behar duen leku bat ezinezkoa modu bat dago.\nPosts Tagged 'Viajes Kananga’\nIra 01 2011\t Great Zimbabwe: Black Afrika hondakinak\n(...) Konektatu txikia iraultzailea diktadorea arauak herrialde azken errege handia; askatzailea utzi du hainbeste hildako aihotz gasteiztarrak handia utzi du gosea ez dituzu laster, erabaki zuen, errege-line bat asmatzeko, hainbat mende denbora-barra beheraino joango da. Robert Mugabe, Zimbabwe-zentzumenak, izena, African harrotasun handia ondorengo zuzena bilakatu da.\nIra 13 2010\t Epupa Falls: Himba den ura\nEpupa Falls Namibia eta Angola arteko mugan daude, , Himba da lurra. Arriskutsua da, ibaian bainatu da, krokodiloek-osoa delako, baina ez dira igerileku natural, baino lehen big jump, dago murgilduta eztanda bat. Hara joan behar dugu, gutxienez, gozatu ahal izateko bi gau […]\nduela 19 2010\t Etosha: panoramikoan in fauna\nEtosha animalien bizitza leherketa bat afrikarra da. Elefante bat moztu duzu off; Rhino bat iheskorra edo jackal bat da, hiltzen, trash camping bidez rummaging.\nduela 17 2010\t Himba: taberna batean, herri bat eta futbol partida bat\n, Skeleton Kosta igaro ondoren, basamortu luze bat, kostaldean duten itsasontzien gorputzen aztarnak utzi ditu itsas baten oinean bukatzen da, , Camp Ongongo iritsi.\nduela 13 2010\t Aserejé, eta sandstorm\nAfrika, batzuetan, I etsipen. Da eta izango da at hartzen. Aldiz fikzioaren eta irribarreak beti betetzen ez diren hartutako konpromisoak dira. Hauek dira gauzak bidaiatzeko, zorionez, normalean antolatu dira. Edo ez?\nduela 09 2010\t Billar jokoa eta Great Fish River Canyon\nEz zen erraza Hego Afrikan utzi, Polizia baloia jolasten ziren, mugan arriskuak, eta isuna ordaindu nahi nuen iraungi delako, bisa. "Deitu Zure boss, 'esan nion, baina ez dago argi bihurtzen da baimenik dut 15 Iraila ". El tío pentsatu behar duzu astuna jarri zen naiz eta errazagoa estamparme zigilua izan da, eta, Namibiako basamortuan galdu dut. Dugu utzi.\nduela 05 2010\t Namibiako atarian\nNire look a Cape Town, benetako, taula View, nola nire denbora mood: lainoa, badian zehar ezkutatu hiria, eta sunken itsasontzi bat, burdina eta jan, nire begien aurrean\nMunduko A gain: konpromisoa ...\nGau batean whores auzoan ...


JANTOKIA – Bihotz Gaztea Ikastola\nJantokiko menuak webgune honetan eskuragarri daude. Sartu beharreko kodea:\nHH (1. zikloa): bgazteahh94\nHH (2. zikloa) eta LH: bgaztealh52\nEgindako lanekin jangela goitik behera aldatu da diziplina anitzeko gunea bihurtuz; lehenengo orduan harrera gela, goizean zehar ikasleekin ekintza desberdin lantzeko tokia, eguerdian bazkaltoki eta arratsaldean beharrezko diren hainbat aktibitate edo bilera egiteko gunea. Azken finean, erabilera anitzeko aretoa.\nJantokiko jardunaldia goizeko 11.30etan hasten da mahaien muntaketarekin eta arratsaldeko 16:30etan garbiketarekin bukatzen da, ondorengo erabilerarako prestatuta utziz. Jantokiko batez besteko edukiera 165 pertsonakoa da mahai-luze bi lerroetan bananduta. Egunero badira laurehun bat bazkaltiar baino gehiago zerbitzu hau erabiltzen dutenak, irakasleria eta administrazio-zerbitzuko langileak zenbatu barik.\nHaur Hezkuntzako 1. zikloko ikasleak eguerdiro 11:45etan irekitzen dute jantokia. Ostean 2. zikloko eta Lehen Hezkuntzakoei dagokie, hauek jateko ordutegi bera dute eta, 12:30etatik 14:30ak arte; eta, amaitzeko Derrigorrezko Bigarren Hezkuntzako ikasleen txanda da, eguerdiko 13:45etatik 15:00etara.\nIkasleria lau txandatan bananduta dago umeen adina eta ingeleseko eskolaz kanpoko ekintzaren arabera. Jantokian bi mahai bero sartu dira eta hauek autozerbitzu txiki bat antolatzea baimentzen digute; hori dela eta, txikien artean autonomia lantzea helburu garrantzitsu bat bihurtu da. Lana aurrera atera ahal izateko 12 pertsona ari dira lanean ikastolako toki ezberdinetan banandurik. Honela, ikasleak momenturo lagunduta daude. Kopuru handi honen ardura izatea ez da lan makala!\nBestalde, esparru honetan egindako aldaketek gure egunerokotasuna errazten dute; altzairu mugikorrak jarri dira, gelako irudi-aldaketa arina egin behar izanez gero mugimendu errazen bitartez lortzeko; sabaian plaka fonikoak eta hormetan soropil-artifiziala kokatu dira zarata nabarmen murrizten; gainera, kristalezko mugikor tenkada bat instalatu da jantokiko espazioa bitan zatitzeko aukera emanez, gardentasuna galdu barik baina hots sarrera ekiditen.\nOso itxura erakargarria du gure jantokiak, orain gozatzea eta zaintzea da gure egunerokoa!\nJantokiarekin erlazionatutako berriak


Sagardoa Euskal Herrian Sagardoa: Baserriko edaria negozio\nUrtero bezala, zabaldu berri dituzte ateak sagardotegiek. Betidanik egin izan da sagardoa gure herrian, baina gehienetan etxerako. Azken hogeita hamar urteetan aldatu da hori eta... (2005.01.30). Zientziaren zaporea\nIkerlariek, egindako ikerketen ondoren, hainbat gomendio ematen dituzte, baina gero sagardogilearen eskuetan gelditzen da sagardoa nola egin erabakitzea... (2004.02.01). Euskal Herriko sagardoaren ezaugarriak\nehortasuna: Lehor puntua igarri behar zaio; edaten bukatutakoan mingainari heldu dakiola, alegia...(2003.01.26). Sagardoak labela izango du?\nGipuzkoako Sagardo Naturalaren Elkartean jada pauso batzuk eman dituzte. Euskal Herriko sagardoan kalitatezko izendapen bat lortzea...(2003.01.26). Saltzaile eta erosleak\nEkoizten duten sagardo litro kopuruaren arabera sagardogile handiak, ertainak eta txikiak bereiz ditzakegu...(2003.01.26). Egunero litro bat\nSagardo eta sagardotegi hitzak entzuten ditugunean txotx garaia datorkigu burura gehienoi...(2003.01.26). Bizkaiak berriro heldu dio sagardogintzari\nGaurko egunean, sagardogintza hedatu egin da eta hedatzen ari da Euskal Herriko beste bazterretara, batez ere Bizkaiara...(2000.05.21). 130.000 litro sagardo nafar\nSagardoaren kultura beste lekuetan bezain sustraitua ez egon arren, Nafarroan ere badago....(2000.01.23). Iparraldeko sagardogileak\nGarai batean Iparraldeko landetxetan ohikoa zen sagarnoaren egitea. Nekazaritza intentsiboarekin etxe inguruko zuhaitzak desagertzen joan ziren eta...(2000.01.23). Sagardoa, gipuzkoarren nortasun agiri bat\nSagardoa gipuzkoarrentzat nortasun agiria omen da. Probintzia hau da sagardo ekoizle nagusia....(2000.01.23). Iradokizunik baduzu, akatsik topatu baduzu edo kexaren bat helarazi nahi badiguzu: Sareko Argia


Galdetegiaren aurrebista - MoodleDocs\n► Galdetegiaren aurrebista\n1 Galdetegiari erantzuteko saiakera\n1.2.1 Galdetegiaren aurrebista\nGaldetegiari erantzuteko saiakera\nGaldetegiaren leihoan galdetegiaren izenburua, deskribapena eta eskura dagoen erakutsiko zaigu. Aurretik saiakeraren bat egin badugu lortu dugun emaitza adieraziko digu ezarritako kalifikazio-motaren arabera (altuena, bataz bestekoa, e.a.)\nSakatu Hasi botoiari leihoaren beheko aldean.\nIkusi galdetegian galderak duen pisua puntuetan adierazita; ondoren, arretaz irakurri galdera:\nErantzun galdetegiaren galderei.\nAukeratu esaldia edo galdera zuzena den eta sakatu aukeratutakoaren ezkerrean dagoen borobiltxoari.\nArretaz irakurri behar dugu galdera eta erreparatu erantzun zuzen bakarra dagoen ala bat baino gehiago. Sakatu aukeratutako erantzunaren ezkerrean daogen borobilari erantzun zuzen bakarra bada. Sakatu erantzun zuzenen ezkerrean dauden laukietan.\nErantzun laburra edo Zenbakizkoa\nErantzun laburren kasuan erantzuna zuzentzat emateko hitzez hitz etorri behar du bat erantzun zuzenen batekin eta Zebakizkoetan baliozko errore tartearen barruan egon behar du.\nZabaltzen den menua erabili behar dugu galdera bakoitzari eman ahal zaizkion erantzunak ikusteko eta bakoitzari dagokiona aukeratu.\nGaldetegian txertatutako erantzunak\nArretaz irakurri behar dugu galdera eta zabaltzen den menua erabili dauden aukerak ikusteko. Ondoren, testuan txertatutako erantzun bakoitzean zuzena aukeratu.\nGaldetegiak Egokitutako Modua aktibatuta badu "Bidali" botoi bana agertuko da erantzunetan eta horrek aukera ematen digu galdera bati hainbat erantzun emateko, galdetegiari erantzuteko saiakera berean ere. Saiakera bakoitzeko zigorra ere izan dezake.\nGaldetegiaren galderei erantzutean, hiru aukera izango dituzu:\nGorde bidali gabe - izenak adierazten duenez, gorde egiten ditu erantzunak bidali gabe\nBidali orria (aukerakoa) - galdetegiaren orri jakin bat bidaliko du bakarrik\nBidali dena eta bukatu - galdetegi osoa gordetzen du\nOraingo galdetegiak hala egiteko aukera badu, erantzun zuzenen kopuru eta ehunekoa erakutsiko digu, lortutako kalifikazioa eta galdetegiaren berrikusketarekin batera. Ondoren, jarraitu saka dezakegu.\nEz da gomendagarria hala iritzita erantzutea zenbait galderak emaitza negatiboa duten aukerak izan ditzaketelako eta horrek lortutako emaitza jaitsiko du.\nGaldera arretaz irakurri behar dugu eta azterketan duen balioari erreparatu.\nIkasleak ikusten duen bezalaxe ikusten duzu zuk galdetegia. Ezberdintasun bakarra hauxe da: galdera-zenbaki bakoitzaren azpian saka dezakezun estekatxo bat duzu galderak editatzeko orrira zuzenean joan eta galdera zehatz hori editatzeko. Interesgarria da ezaugarri hau horrela galderek izan ditzaketen akatsak zuzenean aurrebistaren orrian zuzen ditzakezulako.\nGaldetegiaren aurrebistak erantzuteko aukera ematen dizu. Aurrebista moduan 'Aurrebista probatu' agertuko da. Galdetegiari erantzutean zein saiakeratan dagoen esango du. Bestalde, galdera guztiek dute emaitza-indizea, hau da, galdera jakin bati erantzutean lortutako puntu kopurua bider lor daitekeena. Galdera-zenbakiaren azpian aurkituko duzu. Era berean, galdera bakoitzak Bidali botoia du.\nOrrialdearen azken aldaketa: 07:43, 23 Urtarrila 2007.